Zapravo, ovaj proizvođač automobila uopšte ne krije ovu činjenicu i nedavno je otišao toliko daleko, da je lansirao program koji će omogućiti vlasnicima njegovih modela nagrade ukoliko podele svoje informacije o vozačkim navikama koje poseduju na svakodnevnom nivou.\nMediji izveštavaju kako je Mitsubishi izbacio mobilnu aplikaciju koja može prikupljati vozačke podatke od vlasnika i deliti ih unutar kompanije, koja će zatim slati značkice koje će moći da budu zamenjene za nagrade. Aplikacija koristi telefonske senzore kako bi pratila različite tačke, uključujući ubrzanje, lokaciju i rotaciju.\nUkoliko vlasnici Mitsubishi modela rutinski zadržavaju svoju vožnju u okvirima ograničenja i izbegavaju nagla kočenja, oni mogu uživati u promenama ulja i različitim aksesoarima za svoja vozila. Do kraja godine, japanska kompanija planira da proširi svoj opseg pogodnosti besplatnim šoljicama kafe i poklon karticama.\nIako je besplatna kafa gotovo uvek dobra kafa, očigledan razlog uspostavljanja ovog programa predstavlja osiguravanje kompanijinog pristupa svim važnim podacima, vezanim za upotrebu njenih vozila i radi kreiranja boljih modela rizika, specijalno prilagođenih premijum isplatama korisnika.\nŠtaviše, ne deluje da će prikupljeni podaci biti anonimni u svakom pogledu. Zapravo, osiguravajuća društva će biti u mogućnosti da kreiraju profile rizika korisnika automobila i aplikacija, zatim će odlučiti posebne rejtinge za svakoga od njih. Tako da, dok Mitsubishi vlasnici možda uživaju u određenim vozačkim navikama, osiguravanje razmatra posledice nešto manje idealnih postupaka, koji svakako mogu povaćati premije njihovih klijenata.\nZa većinu nas, nekoliko besplatnih kafa i poklon kartica, sa nešto evrića, nikako nije dovoljan razlog za pružanje osetljivih podataka o vozačkim navikama, ali svako od nas poseduje svoju cenu i ostaje samo pitanje ko je sve spreman da voljno učestuje u ovakvom jednom projektu?


Uporedite cene za Lenovo IdeaPad Y70-70 (80DU00NFYA) laptop, Lenovo IdeaPad Y 70 70 80DU 00NFYA komentari\nLenovo IdeaPad Y70-70 (80DU00NFYA)\n32.450 din -4%\n82.500 din -3%\nLenovo IdeaPad 520-15IKBR 81BF00CLYA\nUpozorenje: cene, linkovi i specifikacije proizvoda za Lenovo IdeaPad Y70-70 (80DU00NFYA) su postavile naše listane online prodavnice. Molimo obavestite nas ukoliko naiđete na neku grešku.\nPregled: Lenovo IdeaPad Y70-70 (80DU00NFYA)\nPronađite najbolju ponudu za Lenovo IdeaPad Y70-70 (80DU00NFYA) na portalu ShopMania. Možete kupovati Lenovo IdeaPad Y70-70 (80DU00NFYA) u stotinama pouzdanih online prodavnica koje isporučuju na teritoriji cele Srbije, po najboljim cenama za Lenovo IdeaPad Y70-70 (80DU00NFYA). Pročitajte komentare kupaca u našoj grupi, pogledajte slike Lenovo IdeaPad Y70-70 (80DU00NFYA) i informišite se o svim njihovim karakteristikama. Samo na portalu ShopMania se mogu pronaći najbolji popusti i rasprodaje upoređujući ponude kategorije laptop računari, i kupite po najnižim mogućim cenama Lenovo IdeaPad Y 70 70 80DU 00NFYA laptop i hiljade drugih sličnih proizvoda.\nLenovo IdeaPad Y 70 70 80DU 00NFYA - Slična pretraga: Lenovo IdeaPad Y 70 70 80DU 00NFYA, Lenovo IdeaPad Y 70 70 80 DU 00 NFYA, Lenovo IdeaPad Y70 70 80 DU00 NFYA, Lenovo IdeaPad Y 7070 80DU 00NFYA, Lenovo IdeaPad Y 7070 80 DU 00 NFYA, Lenovo IdeaPad Y7070 80 DU00 NFYA, Lenovo IdeaPad Y70 70 80DU00NFYA, Ibm ideapad y70 70 80du00nfya


Narodna banka Srbije obeležava Svetsku nedelju štednje od 29. oktobra do 2. novembra\nNarodna banka Srbije će od 29. oktobra do 2. novembra i ove godine obeležiti Svetsku nedelju štednje programima finansijske edukacije. Pored posete Centru za posetioce Narodne banke Srbije u Ulici kralja Petra 12, uz stručno vođenje zaposlenih kroz stalnu postavku i tematske izložbe, planirano je održavanje različitih aktivnosti iz oblasti finansijske edukacije za mlade. Biće realizovane radionice „Moj budžet i ja”, „Dinar naš novac” i „Znamenite ličnosti na opticajnim novčanicama”, kao i turnir u edukativnoj igri „Finansije za kasnije”. Pored toga, predstavnici Narodne banke Srbije će tokom Svetske nedelje štednje gostovati u biblioteci Centra za kulturu u Kladovu, a u Centru za posetioce ugostiće učenike i profesore Trgovinsko-ugostiteljske škole iz Leskovca.\nUčesnici radionica „Moj budžet i ja”, „Dinar naš novac” i „Znamenite ličnosti na opticajnim novčanicama” analiziraće pojmove trošenja, zaduživanja i štednje i upoznaće se sa istorijatom novca uopšte, a posebno dinara. Takođe, učesnici ovih radionica saznaće koji su elementi zaštite novčanica od falsifikovanja, kao i na koji način da upravljaju svojim novcem i budžetom. Edukativna igra „Finansije za kasnije” na zabavan i maštovit način uvodi učesnike u svet finansijskih proizvoda i način planiranja svojih finansija u budućnosti.\nU okviru posete izložbenom prostoru Narodne banke Srbije u objektu u Ulici kralja Petra 12, predviđeno je stručno predstavljanje osnovne izložbene postavke „Novac na tlu Srbije od najranije pojave do danas”, na kojoj su hronološki predstavljeni odabrani primerci iz numizmatičke zbirke Narodne banke Srbije, kao i tematskih izložbi „Kovani novac Srbije” – o procesu izrade kovanog novca od idejnog rešenja do realizacije i „Falsifikati” – o obeležjima zaštite novčanica dinara, evra i dolara od falsifikovanja.\nPosetioci će moći da pogledaju video-materijale, koriste interaktivne sadržaje i da kao suvenir dobiju novčanicu sa sopstvenim likom u boji.\nSvetski dan štednje ustanovljen je 31. oktobra 1924. godine, na skupu bankara u Milanu, kada je osnovan i Međunarodni institut za štednju. Bankarski sektor i finansijske institucije Svetski dan štednje obeležavaju svake godine različitim aktivnostima.


Marija Guljegina otvara 52. BEMUS - MediaSfera\n52. BEMUS se otvara sutra u utorak 3. novembra u 19.30 časova sa Operskom gala večeri Marije Guljegine, soprana. Diriguje Dejan Savić, prati je orkestar Opere i teatra Madlenianum.\n“Sutra uveče prvi put pevam u Beogradu. Zaista se radujem koncertu u Madlenianumu, koji mi je pružio sve ono što sam tražila još pre par meseci kada smo ugovarali ovaj koncert! Ovo je moj prvi koncert posle karantina i srećna sam što mogu da vas pozovem da prisustvujete. Ljudi širom sveta vole Verdija, Pučinija, Đordana, zato sam i odlučila da pevam moj najdraži program – Verdi i verizam“, u kratkoj izjavi rekla nam je Marija Guljegina, dramski sopran koja je već dugo na operskoj sceni; pevala je u svim prestižnim operskim kućama, a pored Pavarotija i Dominga, pevala je i sa našim Željkom Lučićem.\n„Obezbedili smo sve bezbedonosne i zaštitne mere protiv korone. Naša sala, foaje i scena su obezbeđeni najsavremenijim uređajima za prečišćavanje vazduha, koji imaju sertifikat da ubijaju i covid čestice, orkestar koji je na sceni, ograđen je pleksiglasima, pored toga muzičari nose i maske. Na ulazu se meri temperatura, maske su obavezne u našem teatru. U ova strašna vremena ne smemo ostati bez muzike sa scene, koliko je to potrebno izvođačima, toliko je i publici“, rekao je Andreja Rackov generalni direktor Opere i teatra Madlenianum.\nZbog otkazivanja svečanog otvaranja sa Martom Argerič Opersko gala veče Marije Guljegine u utorak 3. novembra sa početkom u 19.30 časova će biti početak 52. BEMUS-a.\nTagovibemus koncert Madlenijanum Marija Guljegina


U EU jača otpor produženju sankcija Rusiji › Made-in-Germany.rs\nZbog rastućeg otpora među pojedinim članicama Evropske unije, postizanje dogovora o produženju ekonomskih i političkih sankcija Rusiji, po njihovom isteku 31. jula, postalo je sve teže, rekao je nemački ministar inostranih poslova Frank-Valter Štajnmajer.\n– Svesni smo da raste otpor prema produženju evropskih sankcija Rusiji i sada će biti teže nego prošle godine da pronađemo zajednički stav u vezi ovog pitanja. Nemačka želi da zadrži sankcije sve do implementacije mirovnog ugovora iz Minska između Rusije i Ukrajine – prenosi izjavu Štajnmajera litvanska novinska agencija “BNS”.\nOn je takođe dodao da se ne može ignorisati „ruska aneksija Krima, koja je u suprotnosti sa međunarodnim pravom, a destabilizuje istočnu Ukrajinu“.\nEkonomske i određene političke sankcije Evropske unije uvedene su Rusiji zbog ukrajinske krize u julu 2014. godine na period od godinu dana, i do sada su dva puta produžavane.\nOd MiG na 29/05/2016 / AKTUELNO / Ostavite komentar


događaji - 13.07.2015\nRuska Crnomorska flota sa više od 20 borbenih brodova i drugih plovila, preko 20 aviona i helikoptera, mornaričkom pešadijom i i obalskom artiljerijom, započela je danas veliku vojnu vežbu koje će se održati na čitavom prostoru Crnog mora. Kako je saopštilo rusko ministarstvo odbrane, različite jedinice Crnomorske flote izvode zajedničke akcije tokom planiranih taktičkih vežbi sa raketama i artiljerijskom paljbom sa površina borbenih brodova na mete u vodi i vazduhu, prenosi Itar - tas s.\nTokom vojne vežbe ispaljeno je pet krstarećih raketa tipa "Moskit" i "Malahit", koje su, kako navodi ministarstvo, precizno pogodile mete.\nInače, ranije danas nekoliko NATO borbenih brodova uplovilo je u Crno more kako bi učestvovalo u zajedničkim savezničkim vojnim vežbama "Povetarac-2014" kod bugarske obale. Bugarsko Ministarstvo odbrane je saopštilo da u vežbama učestvuju brodovi pomorskih vojnih snaga iz SAD, Grčke, Rumunije, Turske i Bugarske, kao i četiri razarača iz pomorskih snaga NATO za brzo reagovanje i jedan američki patrolni avion, prenele su agencije. Vežbe se održavaju u bugarskim vodama oko 250 kilometara od Krima.


Ako Priština predje sa reči na dela moguć pomak za ZSO\nBeta 2. septembra 2016. 10:30\nDirektor Kancelarije za Kosovo i Metohiju Marko Djurić izjavio je danas da bi imenovanje novih članova Upravljačkog tima za formiranje Zajednice srpskih opština moglo da znači konačno pomak u izradi statuta ZSO, pod uslovom da Priština napravi prve konkretne korake u tom pravcu.\n„Čini se da formiranje ZSO konačno uživa veću i potrebnu podršku medjunarodne zajednice, ali Priština mora konačno da predje sa reči na dela i prekine sa podgrevanjem klime zastrašivanja albanskog stanovništva sa ZSO“, rekao je Djurić za RTS.\nOn je naveo da je teško proceniti kada bi konačno moglo da dodje do formiranja ZSO ističući da je Priština već odavno probila sve dogovorene rokove.\n„Mi posle svega što se dešavalo verujemo samo delima, a ne i rečima. Kada budemo videli prve konkretne korake moći ćemo da damo neku ocenu“, rekao je Djurić.\nGovoreći o odluci Srpske liste da ne prisustvuje sednici skupštine u Prištini, on je kazao da je taj postupak uslovljen odsustvom dijaloga sa srpskim predstavnicima, neispunjavanja odredbi koalicionog sporazuma i zbog svakodnevnih provokacija Prištine u odnosu na predstavnike srpske zajednice.


Vranjanska tuga i dert pred očima celog sveta - 10.01.2022, Sputnik Srbija\nVranjanska tuga i dert pred očima celog sveta\nU ponudu filmskog programa Netfliksa, vodećeg planetarnog striming servisa današnjice, u ponedeljak, 17. januara stiže srpski hit-film „Nečista krv – Greh... 10.01.2022, Sputnik Srbija\n„Jako smo ponosni da je naša ’This and That’ produkcija uspela da napravi prvi ugovor sa Netfliksom za film na srpskom jeziku. Iako naš film govori o jednom periodu istorije srpskog naroda, scenario i kontekst u kom se radnja filma dešava je priča o Balkanu koja se tiče više naroda, pa se tako u našem filmu mogu videti mnogobrojni međunarodni glumci i čuti turski i albanski jezik pored, srpskog. Mislim da je ova činjenica bila veoma značajna za akviziciju baš našeg filma ”, kaže za Sputnjik Snežana van Hauvelingen, producentkinja ovog ostvarenja. Autentična balkanska priča koja putuje po svetu „Greh predaka“ govori o početku propasti stare srpske gazdinske porodice kroz koju paralelno pratimo slabljenje Osmanske imperije i stvaranje mlade srpske kneževine… Priča filma prati Trifuna, bogatog predvodnika hrišćanske manjine u devetnaestovekovnom Vranju i pretka Sofke iz „Nečiste krvi“… „Ovaj film je smešten u Otomansko carstvo, vreme kada smo živeli zajedno sa Turcima, Albancima, ljudima raznih vera i nacionalnosti. Film govori o nama i ekranizuje dela Bore Stankovića, kroz sjajan scenario Vojislava Nanovića, ali se ne tiče samo nas – tiče se celog Balkana i jednog važnog perioda u našoj zajedničkoj istoriji. Uvek je najbolje pričati lokalnu i autentičnu priču koja može da komunicira i putuje po svetu. Naša priča govori o uticajnom predvodniku srpske manjine u Otomanskom carstvu koji pokušava da izbori nezavisnost svog naroda i zbog toga povlači niz poteza koji imaju pogubne posledice za njegove potomke“, tvrdi Snežana van Hauvelingen. Loš položaj žena nije tako davna istorija „Priča ’Nečiste krvi’ je takođe priča o nezavisnom položaju žena u tom periodu koji nažalost nije baš daleka istorija. Tema ženske ravnopravnosti u društvu i danas je veoma aktuelna kroz mnogobrojne kampanje i pokrete kao što je svetski poznata #metoo ili nedavno pokrenuta domaća #nisamprijavila“, ističe producentkinja. Prvu verziju scenarija napisao je pre četiri decenije veliki Vojislav Voja Nanović. Nanović je pripovetke, drame i romane čuvenog srpskog pisca Borisava Bore Stankovića povezao u razgranatu porodičnu sagu koja obuhvata period od četrdeset godina. Pored nezaobilaznog Stankovićevog romana „Nečista krv“, građa za scenario serije obuhvata drame „Tašana“, „Koštana“ i „Jovča“, zbirku pripovedaka „Božji ljudi“… Scenaristkinja Milena Marković je Nanovićev tekst adaptirala u scenario za film „Nečista krv: Greh predaka“ u režiji Milutina Petrovića. Nanovićev scenario je jedno vreme bio izgubljen, ali je upravo reditelj Milutin Petrović uspeo da pronađe „poslednji primerak iz osamdesetih“ i tako ga spase od zaborava i nestanka. „Nanović je“, objašnjava Petrović, „od različitih dela Bore Stankovića napravio jednu porodičnu sagu u kojoj je, što je zaista ingeniozno, u prvi plan istakao uzbudljiva dešavanja, obrte i spletke. Bora Stanković je pre svega pisac karaktera, slikar emocija, trpljenja i dubokih stanja njegovih likova. Takvi pisci su teški za adaptaciju zato što film teško podnosi stanje. Nanovićev genij je rešio gotovo nemoguću dramaturšku jednačinu sa tri nepoznate iz Borinih dela i uspeo da iskleše jedan kranje uzbudljiv film. Milena Marković je sve to još propustila kroz svoj svet, prevela je na današnji jezik neke stvari koje su kod Voje Nanovića bile sakrivene i prikrivene.“ Snežana van Hauvelingen kaže da se, na ovaj način, krči put drugim domaćim filmovima i TV serijama i pravi prostor na Netfliksu i drugim svetskim striming servisima za našu kinematografiju koja obiluje talentovanim glumcima i autorima. „S obzirom na to da smo se, na neki način, upisali u listu Netfliksovih produkcija očekujemo da će nam to pomoći da bolje i lakše plasiramo naše buduće projekte među kojima su TV serija ’Sablja’ u režiji Gorana Stankovića i Vladimira Tagića, filmovi ’Majka Mara’ u režiji Mirjane Karanović, ’Ekskurzija’ u Miroslava Terzića, i 'Oče naš' Gorana Stankovića“ navodi ona.\nnetfliks, bora stanković, kultura\n15:55 10.01.2022 (Osveženo: 16:10 10.01.2022)\n© Sputnik / FAME Solutions/PromoDragan Bjelogrlić kao Hadži Trifun u "Nečistoj krvi"\nU ponudu filmskog programa Netfliksa, vodećeg planetarnog striming servisa današnjice, u ponedeljak, 17. januara stiže srpski hit-film „Nečista krv – Greh predaka“ u režiji Milutina Petrovića.\n„Jako smo ponosni da je naša ’This and That’ produkcija uspela da napravi prvi ugovor sa Netfliksom za film na srpskom jeziku. Iako naš film govori o jednom periodu istorije srpskog naroda, scenario i kontekst u kom se radnja filma dešava je priča o Balkanu koja se tiče više naroda, pa se tako u našem filmu mogu videti mnogobrojni međunarodni glumci i čuti turski i albanski jezik pored, srpskog. Mislim da je ova činjenica bila veoma značajna za akviziciju baš našeg filma ”, kaže za Sputnjik Snežana van Hauvelingen, producentkinja ovog ostvarenja.\n© Sputnik / Lola ĐorđevićGlumačka ekipa filma „Nečista krv – greh predaka” na crvenom tepihu u „Kombank dvorani”\nGlumačka ekipa filma „Nečista krv – greh predaka” na crvenom tepihu u „Kombank dvorani”\nAutentična balkanska priča koja putuje po svetu\n„Greh predaka“ govori o početku propasti stare srpske gazdinske porodice kroz koju paralelno pratimo slabljenje Osmanske imperije i stvaranje mlade srpske kneževine… Priča filma prati Trifuna, bogatog predvodnika hrišćanske manjine u devetnaestovekovnom Vranju i pretka Sofke iz „Nečiste krvi“…\n„Ovaj film je smešten u Otomansko carstvo, vreme kada smo živeli zajedno sa Turcima, Albancima, ljudima raznih vera i nacionalnosti. Film govori o nama i ekranizuje dela Bore Stankovića, kroz sjajan scenario Vojislava Nanovića, ali se ne tiče samo nas – tiče se celog Balkana i jednog važnog perioda u našoj zajedničkoj istoriji. Uvek je najbolje pričati lokalnu i autentičnu priču koja može da komunicira i putuje po svetu. Naša priča govori o uticajnom predvodniku srpske manjine u Otomanskom carstvu koji pokušava da izbori nezavisnost svog naroda i zbog toga povlači niz poteza koji imaju pogubne posledice za njegove potomke“, tvrdi Snežana van Hauvelingen.\nLoš položaj žena nije tako davna istorija\n„Priča ’Nečiste krvi’ je takođe priča o nezavisnom položaju žena u tom periodu koji nažalost nije baš daleka istorija. Tema ženske ravnopravnosti u društvu i danas je veoma aktuelna kroz mnogobrojne kampanje i pokrete kao što je svetski poznata #metoo ili nedavno pokrenuta domaća #nisamprijavila“, ističe producentkinja.\n© Foto : FAME Solutions/PromoKatarina Radivojević u ulozi Trifunove sestre Cone\nPrvu verziju scenarija napisao je pre četiri decenije veliki Vojislav Voja Nanović. Nanović je pripovetke, drame i romane čuvenog srpskog pisca Borisava Bore Stankovića povezao u razgranatu porodičnu sagu koja obuhvata period od četrdeset godina. Pored nezaobilaznog Stankovićevog romana „Nečista krv“, građa za scenario serije obuhvata drame „Tašana“, „Koštana“ i „Jovča“, zbirku pripovedaka „Božji ljudi“… Scenaristkinja Milena Marković je Nanovićev tekst adaptirala u scenario za film „Nečista krv: Greh predaka“ u režiji Milutina Petrovića. Nanovićev scenario je jedno vreme bio izgubljen, ali je upravo reditelj Milutin Petrović uspeo da pronađe „poslednji primerak iz osamdesetih“ i tako ga spase od zaborava i nestanka.\n„Nanović je“, objašnjava Petrović, „od različitih dela Bore Stankovića napravio jednu porodičnu sagu u kojoj je, što je zaista ingeniozno, u prvi plan istakao uzbudljiva dešavanja, obrte i spletke. Bora Stanković je pre svega pisac karaktera, slikar emocija, trpljenja i dubokih stanja njegovih likova. Takvi pisci su teški za adaptaciju zato što film teško podnosi stanje. Nanovićev genij je rešio gotovo nemoguću dramaturšku jednačinu sa tri nepoznate iz Borinih dela i uspeo da iskleše jedan kranje uzbudljiv film. Milena Marković je sve to još propustila kroz svoj svet, prevela je na današnji jezik neke stvari koje su kod Voje Nanovića bile sakrivene i prikrivene.“\n© Sputnik / Lola ĐorđevićReditelj Milutin Petrović\nReditelj Milutin Petrović\nSnežana van Hauvelingen kaže da se, na ovaj način, krči put drugim domaćim filmovima i TV serijama i pravi prostor na Netfliksu i drugim svetskim striming servisima za našu kinematografiju koja obiluje talentovanim glumcima i autorima.\n„S obzirom na to da smo se, na neki način, upisali u listu Netfliksovih produkcija očekujemo da će nam to pomoći da bolje i lakše plasiramo naše buduće projekte među kojima su TV serija ’Sablja’ u režiji Gorana Stankovića i Vladimira Tagića, filmovi ’Majka Mara’ u režiji Mirjane Karanović, ’Ekskurzija’ u Miroslava Terzića, i 'Oče naš' Gorana Stankovića“ navodi ona.


ZAŠTO GRENELL DOLAZI U SARAJEVO? Donosi sa sobom hiljade lažnih pasoša migranata koji borave u BiH?! - antimigrant.ba\nZbog ovog problema Fahrudin Radončić je došao u sukob sa Šefikom Džaferovićem i Biserom Turković, što je naveo kao jedan od razloga svoje ostavke\nDosadašnji američki ambasador u Njemačkoj i specijalni izaslanik za Srbiju i Kosovo Richard Grenell ovih dana bi mogao posjetiti Sarajevo i to u svojstvu vršioca dužnosti šefa američkih obavještajnih službi, saznaje The Bosnia Times. On bi, navodno, sa sobom trebao donijeti oko 4 hiljade kopija lažnih pakistanskih pasoša namijenjenih migrantima koji prolaze kroz Bosnu i Hercegovinu.\nNije bio rijedak slučaj da šefovi američkih obavještajnih službi iznenada slijeću na aerodrom u Sarajevu, kojima domaćini budu direktori OSA-a. Zapravo, tačnije je reći da je to bilo pravilo i da je svaki šef CIA boravio u Sarajevu i da je svaki od šefova OSA-e imao čast biti im domaćinom. I po pravilu razlog posjeti su bile razmjena informacija o osobama afro-azijskog porijekla povezanih sa islamskim radikalizmom koje su boravile ili namjeravale boraviti u Bosni i Hercegovini.\nOvaj put je to slučaj sa migrantima pakistanskog porijekla koji, navodno, imaju lažne pasoše na šta je ukazivao Fahrudin Radončić, kao ministar sigurnosti. Zbog ovog problema Radončić je došao u sukob sa Šefikom Džaferovićem i Biserom Turković, što je naveo kao jedan od razloga svoje ostavke.\nRadončić je tvrdio da postoji oko 3 hiljade pakistanskih migranata sa lažnim pasošem. Ukoliko bi se ova informacija pokazala tačnom i Grenell posjetio Sarajevo to bi dalo dodatne činjenice za razumijevanje stvarnih razloga Radončićevog distanciranja od SDA.\nIzvor: Bosnia Times


Potvrdu ovoga dobili smo ekskluzivno i od predsednice kompanije: “Povodom aktuelne situacije u vezi sa titulom Nikoline Bojić, nedavno izabrane Miss Srbije dobili smo zvanični dopis od strane njenog ovlašćenog advokata.”\nU dopisu se decidirano navodi „da Nikolina Bojić , nije više u stanju da iznese sve ono što se u narednom periodu traži od izabrane Mis Srbije.“ To znači da je Nikolina Bojić „abdicirala“, odnosno samovoljno odustala od titule Miss Srbije.\nNa sporna pitanja koja su mediji otvorili – pre svega pitanje braka sa Frenkom Dančevićem, ni u ovom dopisu, nismo dobili odgovor.\n“Naša advokatska kancelarija će ceo slučaj procesuirati, u skladu sa obostranim interesom (gospođice Bojić i „Miss Yu“ Co.) uz maksimalno uvažavanje međusobno ugovornenim prava i obaveza, koje proističu iz licencnog odnosa sa MISS WORLD orgnizacijom. Od ovog trenutka započinjemo razgovore sa prvom pratiljom Aleksandrom Doknić, koja bi po pravilu trebalo da nasledi krunu, drugom pratiljom Anom Vrcelj i ostalim devojkama iz grupe „TOP 10“. Naime, svesni smo da u ovoj situaciji nije lako preuzeti teret krune tako da ćemo veoma detaljno obaviti razgovore sa našim kandidatkinjama i njihovim roditeljima o spremnosti preuzimanja svih obaveza i odgovornosti koje ova titula podrazumeva. Ceremoniju i svečano proglašenje nove Miss Srbije obavićemo u nedelju 21. oktobra u direktnom prenosu na TV Pink. Tačno vreme proglašenja naknadno ćemo javiti”, poručuju iz kompanije “Miss Yu”.\nYou are here: PočetnaVESTILepotica Srbije Apatinka Nikolina Bojić vraća krunu


Beta 23. jula 2019. 09:00\nDnevne novine na naslovnim stranama od utorka, 23. jula pišu o dolasku Aleksandra Bocan-Harčenka na mesto ambasadora Rusije u Beogradu, posledicama ostavke Ramuša Haradinaja za nastavak dijaloga Beograda i Prištine kao i o preporuci MMF-a za povećanje cene struje u Srbiji.\nALO – „Četiri nedelje pakla, temperature preko 40 stepeni celzijusa“, list objavljuje vremensku prognozu za predstojeće nedelje.\nBLIC – Pod naslovom „Pozadina ostavke Haradinaja“ list piše o opcijama za nastavak dijaloga Beograda i Prištine.\nVEČERNJE NOVOSTI – O mogućim posledicama odluke Ramuša Haradinaja da podnese ostavku u tekstu „Mina za dijalog i sastanak u Parizu“. O dolasku novog ambasadora Rusije u Beograd pod naslovom „Računajte na podršku Rusije“. U tekstu „Balkan drhtao da bi se Stromboli smirio“ o seriji zemljotresa u regionu.\nDANAS – „SNS revidira istoriju i abolira ratne zločince“, kaže bivša predsednica Skupštine Srbije Nataša Mićić. O mogućim efektima odluke Saveza za Srbiju da bojkotuje izbore u tekstu „Bojkot može da oduzme snagu Vučiću i SNS“.\nINFORMER – „Novak je dokazao da smo mi Srbi veliki narod“ o izajvi Srdjana Djokovića, oca tenisera Novaka Djokovića. „Haradinaj opet ubija svedoke?“ o ubijenom Albancu u Holandiji.\nKURIR – „Kako da izbegnete gužve i stignete do mora“, list donosi uputstvo kako što lakše autoputem stići do Grčke. „Propali bankar izboden nožem“ o muškarcu ubijenom u Novom Pazaru.\nPOLITIKA – Pod naslovom „Srbija ukida vakcinaciju protiv klasične kuge svinja“ o uvodjenju novog pravilnika kojim će na većini farmi u Srbiju biti ukinuta obavezna vakcinacija protiv te bolesti čime se domaćim proizvodjačima otvara put za plasman mesa na tržište EU. O stavu predstavnika Kancelarije Medjunarodnog monetarnog fonda o ceni struje u Srbiji u tekstu „MMF: struja treba da poskupi bar za iznos inflacije“.\nSRPSKI TELEGRAF – „Ramuša hapse zbog ‘žute kuće'“ list piše o pozivu Ramušu Haradinaju za svedočenju u Hagu.\nBivši srpski košarkaški reprezentativac pretukao suprugu i maloletnu…\nČetrdeset sati čekaju teretna vozila na prelazu Bogojevo\nPošta tvrdi da nema razloga za brigu: Od danas isplata penzija na ruke\nU Pomoravskom okrugu kontrola alkoholisanosti vozača\nZavod: Obnovljena Zemunska trvđava\nAdvokati od Komore dobili čekaonicu ispred Zabele\nProtest povodom godišnjice paljenja kuće novinaru: Bez…\nDelegacija provincije Guejdžou u poseti Starom dvoru\nKompanija Konvar donirala opremu Institutu za neonatologiju


Rusija otplaćuje preostali sovjetski dug | Gde Investirati\nZamenik ministra finansija Sergej Storčak sa zadovoljstvom je konstatovao da se time “završava regulisanje spoljnog duga Sovjetskog saveza, što predstavlja istorijski trenutak”.\nSovjetski savez je nagomilao 70 milijardi dolara spoljnog duga, pre svega u teška vremena Perestrojke (1985-1991), a Rusija je prepoznata kao jedina naslednica tog duga.\nJedan skupštinski zvaničnik Anatoli Aksakov kritikovao je taj “čudan način” na koji su te zemlje postale poverioci bogatog Sovjetskog saveza.\nProfesor ruskog univerziteta ekonomije i javne adminstracije RANKIGS, Jurij Judenkov ocenio je da je otplata duga Jugoslaviji koja više ne postoji značajno za reputaciju.\n“Ovo je veoma značajno za reputaciju: sposobnost da se vrati na vreme, odgovornost”, rekao je on za AFP, ističući kao suštu suprotnost Ukrajinu, koja odbija da otplati kredit od tri milijarde dolara koje je Moskva dala proruskom režimu koji je oteran nakon uličnih protesta 2014. godine.\nPrevious ECB pozajmila bankama u evrozoni 233,5 milijardi evra\nNext iPhone 6s je najprodavaniji telefon u 2016. godini\nTags RusijaSovjetski savez\nMakedonija: 2.25 milijardi evra deviznih rezervi\nUkupne devizne rezerve Makedonije na kraju februara dostigle su 2,25 milijardi evra, podaci su Narodne banke Makedonije.\nPredsednik Turske Recep Tayyip Erdogan upozorio je da će uvesti drastične mere ako kompanije povuku strane valute iz banaka usred krize u toj zemlji izazvane naglim padom turske lire.


UREDBA O USLOVIMA I NAČINU PRIVLAČENJA DIREKTNIH INVESTICIJA: Raspisan Javni poziv za dodelu sredstava podsticaja za direktne investicije\nMinistarstvo privrede raspisalo je javni poziv za dodelu podsticajnih sredstava za direktne investicije.\nUredbom o uslovima i načinu privlačenja direktnih investicija ("Sl. glasnik RS", br. 110/2016) definisano je da se mogu podržati investicioni projekti u proizvodnom sektoru, sektoru usluga koje mogu biti predmet međunarodne trgovine, kao i projekti u sektoru poljoprivrede i ribarstva.\nMinistar privrede Goran Knežević izjavio je da država sve više usmerava svoje kapacitete i aktivnosti ka razvoju domaćeg preduzetništva koje obično ima manji potencijal od stranih investitora i da je upravo radi toga i objavljen javni poziv.\nDodao je da je ideja da se podrže i manji investicioni projekti, a posebno oni u nerazvijenim i devastiranim područjima, i u tom se slučaju podsticajna sredstva mogu dodeliti i za realizaciju projekata vrednosti od najmanje 100.000 evra i sa zapošljavanjem najmanje 10 novih radnika.\n- Brinemo o domaćim investitorima i različitim vidovima podrške želimo da obezbedimo da se njihova poslovanja razvijaju još više - rekao je Knežević i naglasio da je upravo privatni sektor - mala i srednja preduzeća - okosnica privrednog razvoja.\nIzvor: Vebsajt Kurir, 18.03.2017.


Kon: Broj zaraženih će rasti iz nedelje u nedelju\nDruštvo Autor:Mihailo Jovićević08. jul. 202111:21\nRast broja novozaraženih koronavirusom pretvorie se u novi talas, a već iduće nedelje nas očekuju brojevi koji će se "odmaknuti" od stotke, rekao je danas dr Predrag Kon, član Kriznog štaba za borbu protiv koronavirusa.\n„Učinili smo šta smo mogli da se povećaju brojke vakcinisanih, i postupno rastu. Započeli smo porast broja novozaraženih koji će se pretvoriti u talas, samo je pitanje kojom brzinom, iz nedelje u nedelju će se povećavati brojevi. Postepeno ćemo se navići na trocifrene brojeve koji će se već sledeće nedelje ‘odmaknuti’ od stotke. Čim pređemo trocifreno, očekuje se dalji rast“, rekao je on u jutarnjem programu TV Prva.\nĐerlek: Četvrti talas je neminovan, moguć je i pre jeseni\nIpak, Kon tvrdi da u ovom trenutku nema potrebe da se uvode nove mere protiv epidemije virusa korona, ali je potrebno striktno poštovati one koje su na snazi. On je za TV Prva istakao da svako okupljanje predstavlja rizik za nevakcinisane, odnosno da su oni 30 puta u većoj opasnosti da se zaraze na takvim skupovima nego oni koji su primli obe doze vakcine.\nPoslednjih dana u Srbiji je zabeležen porast broja novoobolelih, ali Kon ističe da situacija nije alarmantna, mada će se javiti problem ako se ne bude kontrolisalo ko dolazi na festivale i veća okupljanja.\n„Još uvek imamo mirnu situaciju sa naznakom da kreće porast i više nema govora da se to neće desiti. Situacija je da se dozovemo pameti“, rekao je Kon na TV Prva.\nOn je rekao da je u Beogradu prošle nedelje bilo 1,5 odsto pozitivnih od ukupno testiranih, a da je prethodno ta brojka iznosila jedan odsto.\nKon naglašava da se epidemija u zemlji može „stišati“ povećanjem broja imunizovanih, ali i da je trenutno oko 17 odsto vakcinisanih do 30 godina, što je, dodaje, malo.\nU Srbiji je zabeležen i povećan broj Indijaca, pre svega zbog novih kovid propisa, koji podrazumevaju da putnici iz zemalja koje nisu na zelenoj listi borave najmanje dve nedelje u državi koja je na toj listi, kako bi se uputili na određene destinacije.\nKon ukazuje da u Gradskom zavodu za javno zdravlje za sada nije prijavljen nijedan slučaj zaraze kovidom kod Indijaca.


Kako učiniti usluge karijernog vođenja i savetovanja dostupnim u svakom trenutku? - Unapređivanje zapošljivosti\nPrema podacima iz 2019. godine, u Srbiji veoma mali broj mladih ljudi ima pristup uslugama KVIS (prema istraživanju o položaju i potrebama mladih , čak 49% mladih nikada nije učestvovao u aktivnostima KVIS) zbog čega je važno raditi na unapređivanju kapaciteta srednjih škola da kreiraju i realizuju kvalitetne usluge KVIS koje će biti dostupne svim učenicima kako bi se što veći broj mladih osnažio za donošenje profesionalnih odluka. Kvalitetne usluge KVIS mogu imati pozitivan uticaj na unapređivanje zapošljivosti mladih u Srbiji, prevenciju nezaposlenosti i pozitivan lični i profesionalni razvoj.\nAkreditovanoj obuci “Korak dalje ka sveobuhvatnim i kvalitetnim uslugama karijernog vođenja i savetovanja u srednjim školama“ realizovanoj u okviru projekta KVIS 2020 uz podršku Solidar Suisse – Kancelarije u Srbiji prisustvovalo je 19 nastavnika iz 10 škola iz Ruskog Krstura, Pančeva, Smederevske Palanke, Vrnjačke Banje, Kragujevca, Ćuprije, Niša i Beograda.\nU prvom delu obuke učesnici su imali prilike da se upoznaju sa: savremenim i tradicionalnim shvatanjem koncepta karijere, planiranjem karijernog razvoja, veštinama upravljanja karijerom i kompetencijama karijernih praktičara koje su potrebne nastavnicima u njihovom daljem radu sa učenicima srednjih škola, a koje su definisane standardima usluga Karijernog vođenja i savetovanja.\nU tom kontekstu, učesnici su istakli da je jedan od glavnih problema karijernog informisanja mladih nedostatak relevantnih i sistematičnih informacija o zanimanjima budućnosti na nacionalnom nivou.\nUticaj sve bržeg tehnološkog razvoja, globalna ekonomska previranja i trenutni uticaj pandemije koronavirusa na tržište rada uslovili su razvoj sve većeg broja novih zanimanja za koja se ne traži konkretan obrazovni profil već specifične veštine. Prelazak na onlajn, „remote“ ili poslove od kuće, dodatno je pojačan pandemijom koronavirusa.\nKoje su to platforme za onlajn zapošljavanje, koji onlajn resursi su nam dostupni za karijerno informisanje, vođenje i savetovanje u ovim izazovnim uslovima, kako posavetovati učenike da donesu odluke u vezi sa odabirom karijere bile su još neke od značajnih tema o kojima su naši učesnici mogli da saznaju tokom trajanja obuke, a stečena znanja primeneće kroz kreiranje KVIS radionica za mlade koje će u narednom periodu biti sprovedene u njihovim školama.\nViše informacija o predstojećim aktivnostima u okviru projekta KVIS 2020 moći ćete da pročitate u nekim od narednih tekstova Beogradske otvorene škole i na našim društvenim mrežama, a do tada „stay tuned“.


OPSEDNUTI - Novogodišnje želje predsednika Poljske: Da Rusiji bude još gore | WebTribune\nHome U FOKUSU OPSEDNUTI – Novogodišnje želje predsednika Poljske: Da Rusiji bude još gore\nPosted date: децембар 31, 2018 In: U FOKUSU\nPredsednik Poljske Andžej Duda pozvao je EU da se sankcije Rusiji ponovo promisle tako da budu još moćnije i efikasnije.\nEvropske zvaničnike optužio je da se mire sa dogradnjom gasovoda Severni tok i hegemonijom ruskog gasa u Evropi. On je kritikovao bivšeg predsednika Poljske Leha Valensu zbog tvrdnje da je Varšavi Moskva bliže od Njujorka.\n“Sankcije Rusiji treba da ostanu na snazi. Mora ponovo da se napravi njihova analiza jer mogu da se koncipiraju još bolje da udare još moćnije i da Rusiji bude još teže da ih podnese”, rekao je sinoć predsednik Duda u intervjuu poljskoj državnoj televiziji TVP.info.\n“Gasprom je oruđe u rukama ruskih vlasti. To što u EU nema odlučnog STOP za Gasprom, to što se Gasprom promoviše u EU a mnoge zemlje EU, pre svega njihovi zvaničnici, mirno se sa tim slažu, to je nešto na šta teško mogu da pristanem”, kazao je Andžej Duda.\nPoljski predsednik upozorio je da Gasprom Severnim tokom 2 stiče hegemoniju na evropskom tržištu gasa a podsetio je da je teško da se prizna da su postupci Rusije u skladu sa međunarodnim pravom.\n“Gospodin predsednik Putin stoji na čelu svetske sile koja silom menja granice u Evropi, koja je napala prvo Gruziju, zatim je napala Ukrajinu, koja izaziva puno pretnji, puno bojazni, koja se bavi provokacijama raznih vrsta. Teško da neko ko ima duboku potrebu za mirom u svetu, kao drugo za bezbednošću u našem delu Evrope, kao treće za tim da države treba da budu demokratske, može da oceni da je to u skladu sa međunarodnim pravom”, rekao je poljski predsednik.\nDuda je, kao i mnogi poljski političari sa raznih strana političke scene kritikovao dobitnika Nobelove nagrade za mir, bivšeg predsednika Poljske Leha Valensu, prvo zato što je ovih dana uopšte dao opširni intervju ruskom Sputnjiku, na koji se u Poljskoj uglavnom gleda kao na oruđe propagande Kremlja, drugo zato što se Valensa založio za saradnju sa Rusijom, ocenio da je predsednik Putin mudar čovek i rekao da je Moskva Varšavi bliže od Njujorka.\n“Krivo mi je što Leh Valensa kao bivši, ali ipak predsednik Poljske iznosi takve stavove. Jer to nisu stavovi sa kojima se može složiti iko ako zna istoriju Evrope i ako zna istoriju našeg dela Evrope”, rekao je sadašnji predsednik Poljske u intervjuu u kojem je za državnu televiziju TVP.info ocenio proteklu godinu.


Hor pod vođstvom Suzane Lazar niže nastupe i uspehe - LookerWeekly.com magazin\nIzložba “Nikola Dobrović – Pod zastavama modernih pokreta” od 24. maja u Galeriji SANU\nFeministička avangarda 70-ih\nHor pod vođstvom Suzane Lazar niže nastupe i uspehe\n· 28/05/2018 ·2 min read\nMešoviti hor KUD ,,Svetozar Marković’’ iz Novog Sada ne prekida tradiciju dugu 73 godine. Ovaj sastav je od 1945. svojim postojanjem oplemenio na stotine mladih života povezavši ih zlatnom strunom ljubavi prema horskoj muzici. Uprkos vrlo teškim vremenima u pogledu finansiranja institucija od kulturnog značaja i davanja prostora mladima za umetničko izražavanje, hor KUD ,,Svetozar Marković’’ opstaje i prevazilazi sve nedaće.\nMešoviti hor KUD ,,Svetozar Marković’’ ima dugogodišnju i uspešnu horsku tradiciju. Ovaj hor je pod dirigentskom palicom mlade i već izuzetno uspešne dirigentkinje Suzane Lazar od oktobra 2016. godine. Za kratko vreme postignuti su izuzetni uspesi kao što su Zlatna nagrada i Laureat festivala u Herceg Novom (oktobar 2017), zlato na 54. Festivalu muzičkih društava u Rumi (oktobar 2017) i mnogi drugi nastupi, gostovanja. Takođe je hor osvojio srebrnu nagradu na nedavno održanom 3. HorFest horskom festivalu u Valjevu gde je nastupalo preko 25 horova i vokalnih grupa.\nNajnovije vesti o uspesima ovog hora jeste osvojeno zlato na Majskim muzičkim svečanostima održanim 13. maja u Bijeljini. Mešoviti hor KUD ,,Svetozar Marković’’ pod rukovodstvom Suzane Lazar predstavio se u kategoriji kamernih mešovitih horova i odlukom žirija hor je osvojio zlatnu nagradu.\n– Ponos koji osećam raste iz dana u dan. Nastup u Bijeljini i nagrada koju smo osvojili samo je još jedan dokaz da se trud i upornost isplate! U horskom muziciranju je pored konekcije hora i dirigenta jako bitan kontinuitet rada i nastupa. Česti nastupi zadaju nam cilj ka kome idemo, takođe nas još više zbližavaju i daju nam energiju za dalji rad. Zahvalila bih se organizatorima Majskih muzičkih svečanosti u Bijeljini jer su svoj posao odradili zaista profesionalno i posvećeno. Takođe bih htela da se zahvalim i Gradskoj upravi za kulturu Grada Novog Sada na pruženoj finansijskoj podršci – rekla je dirigentkinja Suzana Lazar.\nJulijana Vincan i Playade: Žestoko a ženstveno, u drugoj večeri Pesme za Evroviziju 22\n19. maja je ovaj hor imao je jedan izuzetno emotivan i uspešan nastup koji je bio održan u Boki, selu u Banatu. Ova svečanost je održana povodom slave sela, a mešoviti hor KUD ,,Svetozar Marković “ je bio pozvan od strane Udruženja žena iz Boke, kako bi uveličao ovaj događaj.\n– Drago nam je jer nas je ovo selo pozvalo da gostujemo, pošto horska muzika gotovo nije zastupljena po selima, mladi ljudi većinom ne znaju šta sve može da doprinese horski zvuk, kako može da izgleda jedan horski nastup, a da pritom ima i scenski pokret. Rečima se ne može opisati emocija tokom nastupa i toplina dobrodošlice i gostoprimstva meštana. Pored ručno rađenih poklona za svakog člana hora i večere koja je usledila posle uspešnog nastupa, dobili smo ono najbitnije, osmeh i srdačnost svih ljudi. Pohvalila bih i školski hor koji je tog dana nastupao i ovom prilikom bih želela da se obratim i svojim kolegama koje rade po školama u selima pa i u gradovima, nemojte da odustajete od horske muzike, pokažite deci koliko je čarobno biti deo hora gde zajedno stvarate nešto posebno! Još jednom se zahvaljujemo na pozivu i gostoprimstvu. Bilo nam je zadovoljstvo da pevamo i delimo pozitivnu energiju sa publikom koja je došla da nas sluša! – izjavila je dirigentkinja Suzana Lazar.\nPevači ovog hora zajedno sa svojom dirigentkinjom pripremaju svoje predstojeće nastupe, rade nove kompozicije i iz dana u dan prikupljaju sve više novih ideja koje jedva čekaju da realizuju.\nBoka u Banatudirigenthorkoncertikud Svetozar MArkovićmuzikaNovi SadsrebroSuzana LAzaruspesizlato\nPremijera novog spota grupe Irie FM – Oh, please\nNovi singl Lene Kovačević: Emotivna balada POŽURI\nBy-Pass : koncerti povodom novog albuma\nZAA objavio spot za singl 99 Hope


U četvrtak na Palama počinje turnir u uličnom basketu - FILTER\nNa Palama će u četvrtak, 23. juna, početi tradicionalni turnir u uličnom basketu koji se nalazi na FIBA rang-listi i ima međunarodni karakter, najavili su organizatori turnira Udruženje građana “Tri na tri /3h3/ – Više od igre”.\nTurnir, koji će trajati do nedjelje, 26. juna, na sportskim terenima na Koranu, igra se pod zaštitnim znakom FIBA “tri na tri”, a epitet međunarodni nosi jer će se basketaši iz regiona boriti za 3.000 KM i pravo učešća na čelendžeru u Bordou.\nDrugosplasirana ekipa osvojiće 800 KM, dok će trećeplasiranoj pripasti 300 KM.\nPredsjednik Udruženja “Tri na tri – Više od igre” Miroslav Kovač rekao je na konferenciji za novinare da su od FIBA dobili status turnira Lajt kvest i jedini su takav turnir u BiH, te da do sada imaju više od 20 prijavljenih seniorskih ekipa širom BiH i Srbije.\nKovač je pozvao sve zainteresovane da dođu i posjete jednu od najljepših sportskih manifestacija grada, te zahvalio generalnim pokroviteljima turnira opštini Pale i gradu Istočno Sarajevo.\nJedan od organizatora Marko Lazarević naveo je da se međunarodni turnir održava 19. put i da je riječ o jednom od turnira sa najdužom i najbogatijom tradicijom u BiH.\n“Ove godine biće kvalitetnih ekipa, a imamo najave da će nastupiti ekipe iz inostranstva, i to iz Litvanije, Rusije, Španije. Očekujemo još potvrde ekipa iz ostalih evropskih država”, rekao je Lazarević i dodao da, osim seniora, akcenat žele staviti i na juniore, kadete i pionire, odnosno na mlade nade basketa.\nOn je istakao da žele da i taj turnir mladih nada bude prepoznatljiv kao seniorski.\nLazarević je napomenuo da se već tradicionalno na paljanskom turniru održava takmičenje u šutiranju za tri poena koje je humanitarnog karaktera, a na kojem pravo učešća imaju svi posjetioci. Uslov je doniranje određene količine novca koja će biti uplaćena socijalno ugroženim porodicama sa područja opštine Pale.\nBiće organizovani i mečevi utakmica Udruženja djece i omladine sa posebnim potrebama “Sunce”.\nLazarević je podsjetio da je od 2020. godine uvedena nagrada za fer-plej “Aco Tomić”, koja nosi ime po prerano preminulom paljanskom basketašu i dodjeljuje se ekipi koja pokaže najbolji i najkorektniji odnos prema basketu i turniru.\nKonferenciji su prisustvovali i učesnik turnira trinaestogodišnji Stefan Hršum i šampion Republike Srpske sa ekipom “Budućnost” iz Bijeljine Rajko Gutalj.\nTags: "Basket 3x3" turnir basket Međunarodni FIBA turnir u uličnom basketu Pale\nPrethodna Dio Istočne Ilidže u utorak nekoliko sati bez struje\nSledeća Ekipa opštine Istočno Novo Sarajevo pobjednik turnira “Koran-Pale”


Američka vlada osudila odluku Republike Srpske da blokira preustroj policije u BiH - Index.hr\nAmerička vlada osudila odluku Republike Srpske da blokira preustroj policije u BiH\nVLADA Sjedinjenih Država "duboko je razočarana" postupcima vlade Republike Srpske odnosno vladajuće Srpske demokratske stranke (SDS) koji su onemogućili provedbu reforme policije u Bosni i Hercegovini, priopćilo je u utorak američko veleposlanstvo u Sarajevu.\nIzjava američke vlade uslijedila je nakon što je Narodna skupština Republike Srpske u ponedjeljak odbila podržati preustroj policije u BiH odnosno uspostavu policijskih regija koje bi prelazile postojeću međuentitetsku granicu.\nVisoki predstavnik za BiH Paddy Ashdown izjavio je tim povodom kako je cijela zemlja zbog ovoga suočena s mogućom izolacijom i pri tom je najavio kaznene mjere protiv odgovornih naznačivši kako su to vlada u Banja Luci i SDS.\nU izjavi američke administracije stoji kako "SDS snosi krajnju odgovornost" za ovakvo stanje.\n"Kao najveći donator u BiH na području provedbe vladavine zakona, SAD osuđuju nespremnost vlade RS da se obveže pružiti potporu preustroju policijskih snaga u BiH", stoji u izjavi, uz zaključak kako se od vlasti RS sada očekuje da ponude izlaz iz ovakvog stanja.


Novi Sad ušao u prvih pet gradova kandidata za Omladinsku prestonicu Evrope 2018. godine!\n2. decembra 2016. — Autor: EXIT\nNovi Sad je ostvario istorijski uspeh ušavši u prvih pet gradova kanditata za Omladinsku prestonicu Evrope 2018. godine. Srpska Atina našla se tako u odabranom društvu gradova kao što su britanski Mančester, italijanska Peruđa, mađarski Kečkemet i portugalski Kaškajiš. Ovaj uspeh utoliko je veći, jer je Novi Sad jedini u prvih pet koji nije iz zemlje članice Evropske Unije! Ove godine je tri puta više gradova podnelo kandidaturu, njih čak 20 iz 12 evropskih država, a Novi Sad se bolje plasirao od gradova kao što su turska prestonica Ankara, te Istanbul koji je obezbedio izuzetno velika sredstva za ovu kandidaturu! Na listi gradova koji će morati da sačekaju sledeći ciklus nalaze se Bristol, Bratislava, Larnaka, Poznan, gruzijski glavni grad Tbilisi, portugalski gradovi Angra do Eroizmo i Koimbra, francuski Amjen, italijanski Napulj i drugi.\nKandidatura za omladinsku prestonicu Evrope podneta je na inicijativu EXIT fondacije uz učešće najvećih omladinskih organizacija u zemlji i podršku Grada Novog Sada:\n„Izuzetna je privilegija videti Novi Sad u ovakvom društvu evropskih gradova, a dodatno zadovoljstvo kad vidimo da smo se plasirali bolje od mnogih evropskih metropola. U ime Grada Novog Sada, kao podnosioca ove kandidature, zahvalio bih se na viziji i trudu svim predlagačima iz deset omladinskih organizacija, na čelu sa Exit Fondacijom“, rekao je Miloš Vučević, gradonačelnik Novog Sada.\n„Exit je jedini festival na svetu te veličine i značaja koji je nastao iz društvenog aktivizma mladih i kao takav, još jednom je potvrdio da je i dalje pokretač, inspiracija i ohrabrenje mladim ljudima. Ovo je istorijski uspeh za mlade, ne samo u Novom Sadu, već u celoj Srbiji i regionu, koji su bili i biće u fokusu društvenog angažmana Exita“, izjavio je Dušan Kovačević, direktor Exit festivala.\nEvropska prestonica mladih je jednogodišnja titula koja predstavlja određeni grad kao prestonicu omladine sa svim sadržajima i programima iz oblasti društvenog, kulturnog, ekonomskog i političkog života mladih. Kandidatura Novog Sada za Omladinsku prestonicu Evrope je jedan od retkih projekta koji je uspeo da okupi toliko različitih aktera.


NI POSLIJE 27 GODINA NIKO NIJE OSUĐEN ZA ZLOČINE NAD SRBIMA\n"U toku su neki procesi pa vidjećemo. Ovozemljaska pravda često izostane, ali božija uvijek bude zadovoljena", rekao je sveštenik novinarima nakon služenja liturgije u obnovljenoj Crkvi Vaznesenja Gospodnjeg u Bradini.\n"Selo je pusto, situacija je teška. Crkvu smo obnovili, gradimo i dom, a najžalosnije je da se okupljamo ovdje samo dva puta godišnje. Oni koji su preživjeli logore, plaše se da se vrate ovdje, jer bi mogli sresti svoje dželate i ne znaju kako bi postupili", objašnjava Bužanin.\n"Nažalost, Haški tribunal je više puta iskazao selektivni pristup ka ratnim zločinima, ignorisao ovakvu vrstu krivičnog djela ratnog zločina, a tu praksu je nastavio Sud BiH. Istina je da se vodi sudski postupak protiv 12 lica, ali je to veoma sporo. Svi oni koji su izbjegli smrt tih dana su na kraju završili u logorima koje je formirao politički i vojni vrh projekta Alije Izetbegovića i ni ti ljudi nisu odgovarali", istakao je Košarac.\n"Sve to govori o ukupnim prilikama u BiH i kakvo pravosuđe na nivou BiH danas imamo. Zato mi nećemo odustati od naših vrlo jasnih aspiracija da se izvrši reforma pravosuđa i da se ono depolituzuje. Ono je sada politizovano bošnjačkim ratnim kadrom, upravo onim vojnim i političkim, kao i sudskim organima tadašnjeg projekta Alije Izetbegovića", naglasio je Košarac.\n"Nećemo odustati od toga da svi odgovorni, bilo da je riječ o policijskom, političkom ili vojnom vrhu, odgovaraju za počinjen zločin nad civilima u Bradini", istakao je Košarac.\n"Neka Sud i Tužilaštvo BiH na osnovu argumenata koji su im ponuđeni, izreknu prave kazne kako bi žrtve našle svoj smiraj, a porodice nastradalih na neki način dobile određenu vrstu olakšanja", istakao je Tomić.\n"Zatvorili su nas u školu, maltretiranje je bilo nenormalno. Muškarce su otjerali u logor u Čelebiće. Zaboraviti se ne može nikad, a i da se nikad ne ponovi nikome, pa ni onima koji su to tada radili", kaže Kureševa, kojoj je otac poginuo na početku rata, a ona sada živi u Trebinju.


Aljoša Čampara nakon isključenja iz SDA : Vidjet ću da mi Asim završi da me vrate u SDA - Top Portal\nNaslovnica Vijesti BiH Aljoša Čampara nakon isključenja iz SDA : Vidjet ću da mi Asim...\nAljoša Čampara nakon isključenja iz SDA : Vidjet ću da mi Asim završi da me vrate u SDA\n9. октобра 2020. 18:47\nJasmin Terović, predsjednik Opšinskog odbora SDA Centar Sarajevo potvrdio je da je na današnjoj sjednici donesena odluka da se Aljoša Čampara, donedavni član Predsjedništva ove stranke, briše iz evidencije članova SDA, javljaju federalni mediji.\n„Nakon što je u javnost izašla informacija da je član Općinske organizacije Centar Aljoša Čampara potpisao zahtjev za smjenu Vlade, hitno je održana sjednica Općinskog odbora gdje je jednoglasno donesena odluka o isključenju iz Općinske organizacije, odnosno iz SDA zbog kršenja odredbi statuta, zbog nanošenja štete SDA. Odluka je donesena jednoglasno“, pojasnio je Terović za Avaz.\nČampara je danas potpisao zahtjev za zakazivanje sjednice na kojoj će se glasati o smjenu aktuelne Vlade Kantona Sarajevo.\nČampara koji je bivši visokopozicionirani član SDA i aktuelni poslanik u Skupštini KS i ministar unutrašnjih poslova Federacije Bosne i Hercegovine podnio je u septembru ostavku u Predsjedništvu SDA nezadovoljan unutrašnjim odnosima i stranačkom politikom.\nNakon što je isključen iz SDA, Čampara je rekao:\n-Vidjet ću da mi Asim završi da me vrate u SDA – šaljivo je kazao Čampara.\nPrethodni članakZabranjena objava izvoda iz biračkog spiska za glasanje van BiH\nNaredni članakPočela berba grožđa u Carskim vinogradima\nUŽAS U CENTRU MOSTARA – SESTRE PRONAĐENE MRTVE, TIJELA U FAZI...\nU Nevesinju nesreća, u Trebinju maloljetnik uzeo roditeljima automobil i sletio...\nSudar golfa i traktora, dvoje povrijeđenih


Regulatorno telo SAD ukinulo propise o neutralnosti Interneta - Dijalog.net\nNaslovna IT Događaji Regulatorno telo SAD ukinulo propise o neutralnosti Interneta\nPostavljeno 16. December 2017.\nVašington, 16. decembar 2017. – Američka Savezna komisija za komunikacije (Federal Communications Commission FCC) izglasala je ukidanje pravila o takozvanoj neutralnosti interneta uvedenih u vreme predsednika Baraka Obame kojim je garantovan jednak pristup internetu.\nOdluka je izglasana sa tri prema dva glasa, gde su republikanski članovi Komisije glasali za a demokratski protiv.\nNova pravila FCC mogla bi da uvedu velike promene u način na koji Amerikanci koriste internet, navodi agencija AP.\nRegulatorno telo je ukinulo propise uvedene 2015. godine kojim se zabranjivalo kompanijama kao što su Komkast (Comcast), Ej-Ti end Ti (AT&T) i Verajzon (Verizon) da biraju svoje favorite među internet aplikacijama i sajtovima.\nČlanovi komisije koji su bili za to da se ukinu ta pravila rekli su da su ona opterećujuća i da blokiraju inovacije, dok taj potez najavljivan nedeljama izaziva gnev ljudi koji smatraju da će se time dozvoliti internet provajderima da kontrolišu kako se korisnici služe internetom tako što će moći da uspore ili zaustave usluge.\nIndustrija širokopojasnog interneta obećala je da se neće promeniti korišćenje interneta. Međutim izbili su protesti onlajn i na ulicama pošto Amerikanci strahuju da će kablovske i telefonske kompanije moći da kontrolišu šta oni vide i šta rade preko interneta.\nPredsednik Komisije Adžit Paj, republikanac, rekao je da se ovom odlukom jednostavno vraća lagani okvir koji je regulisao internet tokom većeg dela njegovog postojanja i dodao da "se ne ruši nebo, da korisnici ostaju zaštićeni a internet će nastaviti da se razvija".\nPrethodno PSG počinje razgovore o modalitetima saradnje sa Draganom Đilasom\nSledeće Brnabić uputila izvinjenje Grupi za slobodu medija i poručila da uskoro šalje odgovore\nBeograd, 19. jul 2019. – Share fondacija saopštava da je objavljen Vodič za unapređenje pr…\nTop Tags Civilno društvo Vlada Republike Srbije Evropska unija vladavina prava mediji OCD Evropska komisija konkurs Politika mladi Pravosuđe evropske integracije Srbija i Evropska unija Društvo lokalna samouprava


PROBLEM: Partizan nema s kim da igra u prvom kolu domaćeg šampionata - Košarka, Top News, Vesti\nPROBLEM: Partizan nema s kim da igra u prvom kolu domaćeg šampionata\nAleksandar Milosavljević 22.03.2015., 16:41\nPostoji mnogo ljubitelja košarke koji smatraju da bi srpski klubovi trebalo da napuste ABA ligu i da se vrate u domaći šampionat, ali nakon vesti koja stiže iz Niša tajkvih će biti sve manje.\nNaime, niški Konstantin je u Košarkaškoj ligi Srbije osvojio drugo mesto i tako izborio plasman u Superligu Srbije u kojoj po svemu sudeći neće igrati iz finansijskih razloga iako je planirano da narednog vikenda pred svojim navijačima dočeka Partizan.\nTim povodom saopštenje je medijima prosledio potrepdsednik kluba Uroš Parlić.\n– Sa postojećim redovnim finansiranjem, sredstvima opredeljenim od grada i od prodatih ulaznica (najveći broj posetilaca na utakmicama od svih klubova koji igraju u SC Čair) i pored pomoći naših malobrojnih sponzora i prijatelja kluba (bez ijednog iz javnost sektora), klub za predstojeću Superligu ipak neće biti u mogućnosti da redovnim putem finansira sve svoje obaveze…\n– Te obaveze su višestruko zahtevnije od upravo prve KLS lige i pored do sada iskazane pomoći grada, gradonačelnika, kao i Uprave za sport i Gradskog veća da se u Nišu organizuje finalni turnir Kupa Koraća, gde je Konstantin izborio učešće i kao organizator ostvario finansijsku dobit bez dodatno opredeljnih sredstava u razumnim okvirima, klub neće biti u mogućnosti da kvalitetno učestvuje u Super ligi Srbije i nastavi da sjajnim rezultatima, poletnom i požrtvovanom igrom celog kolektiva, na najlepši prenosi ime grada i niške košarke, saopštio je Parlić.\nUkoliko nesporazum na relaciji klub-grad uskoro ne bude rešen mesto koje je izborio Konstantin verovatno će pripasti prvom narednom timu na tabeli KLS, a to je Vršac koji je sa 13 pobeda i devet poraza osvojio peto mesto.\nKK PartizanKonstantinKošarkaška liga SrbijePartizanSuperliga Srbije\nPrethodna vest JSL: ‘Golubovi’ raščerupali ‘Ćurane’\nSledeća vest SERIJA A: Juventus još tri boda bliže novoj tituli (VIDEO)\nJSL: ‘Golubovi’ raščerupali ‘Ćurane’\nSERIJA A: Juventus još tri boda bliže novoj tituli (VIDEO)


Rusija prestaje da učestvuje u finansiranju OHR-a\nVisoki predstavnik za BiH, Christian Schmidt.\nRusija je saopštila da je obustavila učešće u finansiranju Kancelarije visokog predstavnika za Bosnu i Hercegovinu, budući da smatra da je sadašnji predstavnika postavljen na nelegalan način.\nKancelarija visokog predstavnika (OHR) uspostavljena je u okviru Dejtonskog mirovnog sporazuma kojim je okončan rat u BiH. Uloga kancelarije bila je da nadgleda rekonstrukciju i primjenu mira u zemlji razorenoj etničkim sukobima u kojima je poginulo 100.000 ljudi, izvještava Reuters.\nPored OHR, formiran je i Savjet za implementaciju mira (PIC), kao neformalno tijelo koje okuplja sve međunarodne učesnike uključene u proces primjene mira u Bosni i Hercegovini. Rusija i druge velike sile i međunarodne institucije su članice upravnog odbora PIC-a, koji se sastaje dva puta godišnje da bi procijenio napredak BiH.\nMeđutim, proteklih godina, Rusija se često nije slagala sa zaključcima tog tijela. Republika Srpska, koju Rusija podržava, odavno traži zatvaranje OHR-a.\nRusija se prošlog maja također nije složila sa odlukom Upravnog odbora da imenuje njemačkog političara Christiana Schmidta za novog visokog predstavnika u BiH, i pokušala, zajedno sa Kinom da se u Savjetu bezbjednosti UN usvoji rezolucija kojim bi se Schmidtu oduzela određena ovlaštenja, a Kancelarija visokog predstavnika zatvorila u roku od godinu dana. Ta inicijativa nije uspjela.\nOd tada, Rusija je isticala da Schmidt ne može da se smatra visokim predstavnikom zato što njegovo imenovanje nije odobrio Savjet bezbjednosti UN-a. Republika Srpska je prigrlila to mišljenje i odbija da prizna Schmidta kao visokog predstavnika.\n"Suspendovali smo svoje učešće u finansiranju OHR", saopštila je ruska ambasada u Bosni i Hercegovini, pozivajući se na "do sada neviđeno kršenje principa konsenzusa u radu Upravnog odbora PIC"-a, kojim je Rusija efektivno isključena iz procesa donošenja odluka, uključujući i o budžetskim pitanjima.\nRusija će nastaviti isplate kada situacija u odboru postane ponovo konstruktivna, navodi se u saopštenju.\nState Department, koji podržava Schmidta, saopštio je da potezi Rusije na Zapadnom Balkanu podrivaju podršku evropskim integracijama regiona i narušavaju političku volju za sprovođenjem demokratskih reformi.\n"Kancelarija visokog predstavnika je značajno doprinijela miru i stabilnosti u Bosni i Hercegovini", izjavio je za Reuters portparol State Departmenta. "Rusija već neko vrijeme ne učestvuje u radu Savjeta za implementaciju mira."


Bećirović: Postoji dokument o raspadu BiH\nPočetna / Bećirović: Postoji dokument o raspadu BiH\n01. 08. 2016. 15:32\nDelegat u Predstavničkom domu Parlamentarne skupštine Bosne i Hercegovine Denis Bećirović na današnjoj sednici ovog doma istakao je da postoji dokument ”Aneks 4 po modelu Ustava Sjedinjenih Američkih Država” koji, kako je rečeno, predstavlja prijetnju za BiH.\nOn je istakao kako proteklih pet godina traju planski udari prema državi BiH na bazi određenih dokumenata, među kojima su i oni koji su napravili strani lobisti. Takav je, kako je naveo, i ovaj koji je dostavljen predstavnicima Republike Srpske.\nBećirović je rekao kako je ovaj dokument, napisan na nekoliko desetina stranica, sadrži ključne reči: ”sporazumna država”, ”BiH država zajednica” i ”samostalna RS u dejtonskoj BiH”.\n– Zaključak tog dokumenta je da treba napraviti situaciju koja bi dala dva rješenja za BiH: podjela na tri republike i stvaranje konfederacije i agonija raspada BiH, odnosno određivanje kada treba formalno da se odluči da se BiH raspadne – naveo je Bećirović.\nPredsjedavajući Savjeta ministara BiH Denis Zvizdić, komentarišući ove navode, rekao je kako nije informisan o postojanju takvog dokumenta. Naglasio je da Bećirović, kao poslanik, o tome treba da informiše nadležne institucije.\n– To je ozbiljna stvar i očekujem reakciju na takav dokument – rekao je Zvizdić


Posao /Pokrenuta inicijativa: Danska želi strane radnike / Radio Sarajevo\nPosao / Pokrenuta inicijativa: Danska želi strane radnike\n23. 10. 2019. u 07:43:00 Anadolija\nGrupa danskih političara pokrenula je inicijativu kako bi ova skandinavska zemlja privukla veći broj stranih kvalifikovanih radnika.\nKako navode lokalni mediji u Danskoj, čelnici Socijalno-liberalna stranke (Radikale Venstre) smatraju da bi Danska narednih godina trebala privući više kvalifikovane radne snage iz inostranstva.\nOva partija će tražiti od Vlade da se što prije raspravlja o ovom pitanju, a naglasili su da bi bilo potrebno izdvojiti i veća sredstva iz državnog budžeta za ovu namjenu.\nGrad koji je prije 25 godina bankrotirao danas je najbolje mjesto za život na svijetu\nKopenhagen je bankrotirao 1994. godine, a onda je uspio da od oronulog, industrijskog centra, postane, zvanično, najbolje mjesto za život na svijetu. Prije 40 godina bilo nezamislivo da građani plivaju u blizini luke, jer je voda bila toliko zagađena da je kupanje bilo, blago rečeno, nesigurno.\n“Vlada je formirana uz obećanje da će biti omogućeno da zemlja primi veći broj stranih radnika, a to konačno treba da se i realizuje“, rekao je novinarima Morten Qstergaard, lider Socijalno-liberalna stranke.\nU okviru tog sporazuma Vlade i nekoliko ljevičarskih stranaka dogovoreno je da se olakšaju birokaratske procedure kako bi Danska privukla veći broj stranih kvalifikovanih radnika.\n“Činjenica je da strani radnici doprinose ekonomskom napretku, a to bi nam svakako pružilo priliku da više investiramo u našu djecu, obrazovanje i druge važne stvari. Zato zaista ne razumijem zašto Vlada još uvijek nije više proaktivna po ovom bitnom pitanju za zemlju“, dodao je Qstergaard.\nMattias Tesfaye, ministar za imigracije i integraciju Danske, izjavio je također kako je svjestan da mnogim kompanijama trebaju kvalifikovani radnici, dodajući kako će u vezi sa ovim pitanjem biti poduzeti dodatni napori.\nPrvi grad u Danskoj koji je uveo četverodnevnu radnu sedmicu\nVlasti Odsherreda, grada u Danskoj, uvele su četvorodnevnu radnu sedmicu. Odsherred je postao prvi grad u Danskoj koji je za sve uposlenike općinske administracije uveo četvorodnevnu radnu sedmicu. Oko 300 radnika Općine Odsherred od sada i petak mogu koristiti kao slobodan dan, tako da uz subotu i nedjelju, imaju tri slobodna dana u sedmici.\nTagovi: Danska radna snaga inicijativa\nEU / Prvi grad u Danskoj koji je uveo četverodnevnu radnu sedmicu\n! / Da li je ovo moguće: Banka dala stambene kredite bez kamata\nSkandal / Danci nemaju milosti: Plijene se luksuzna vozila zbog neplaćanja poreza\nOdluke / EU objavila 14 država čijim građanima je dozvoljen ulazak od 1. jula\nAustrija / Beč: Novi motorički park za djecu i tinejdžere\nKomentar / European Views: "Hrvatsko predsjedavanje EU je katastrofalno"\nStrašno / Jezive scene u Sarajevu: Pit bull rastrgao manjeg psa, građani u šoku\nUzrok smrti / Sin preminule Nizame Pandur: Moja majka nije umrla od korone, a tako se vodi\nPotraga / Objavljena fotografija muškarca koji je navodno oteo djevojčicu iz Lukavca\nMUP / Brza akcija policije: Pronađena 15-godišnja djevojčica iz Lukavca\n! / Dojava uposlenika Hitne pomoći KS: Imamo još zaraženih koronavirusom\nProf. dr. Gavrankapetanović / Ko ima pravo na besplatan test na COVID-19 u Općoj bolnici\nSarajevo / Džaferović: Presuda Mujanoviću je skandalozna, to nema nigdje u svijetu\nSrbija / Skandalozni Vučić: Kriv sam, jer nisam zatvorio džamije za Bajram\n! / Bivši borac Armije RBiH: Husein Mujanović u Beogradu osuđen na 10 godina zatvora\nSaopćenje / Komšić: Srbijanski režim ne pokazuje ni trun moralne odgovornosti za genocid\n... / Epilog haosa u Beogradu: 5.000 ljudi na ulici, hapšenja, demoliranja, povrijeđeni\nFB / Čedo Jovanović se oglasio prvi put iz bolnice\nBiH / COVID-19 ušao i u Parlament BiH\nNedostaju li vam velika sportska natjecanja?


Takmičenje i druženje na jezeru u Subotištu\nDanašnjim proglašenjem pobednika završeno je četvrto ekipno takmičenje u pecanju, koje je trajalo 24 sata na jezeru u Subotištu u organizaciji Udruženja ribolovaca “Donji Tovarnik”. Od juče u 17 časova sedam timova se uz druženje takmičilo u pecanju šarana. Najuspešnija je bila ekipa CT “Pećinci” iz Pećinaca, koja je ulovila ukupno 40.975 kg. Drugo mesto osvojili su pecaroši CT “Kurjački” iz Pećinaca koji su upecali 37.755 kg, dok je treće mesto pripalo ekipi iz Brestača CT “Gvozdena paprika” sa ukupno upecanih 32.130 kg, koji su osvojili i nagradu za najveći (8.155 kg) ali i za najmanji ulov (1.830 kg). Na četvrtom po redu takmičenju u Subotištu ukupno je ulovljeno 140.525 kg šarana, a prosečna težina ulova iznosi 4.500 kg.\nPrema rečima organizatora četvrto ekipno takmičenje, kao i svako prethodno, okupilo je sjajne ribolovce. Iako vremenski uslovi nisu išli na ruku takmičarima, kako kažu, sve je proteklo u fer igri i još boljem druženju, a organizovani ručak na kraju i zadovoljni takmičari dovoljan su dokaz da se od svakog narednog takmičenja može očekivati da protekne u znaku dobrih ljudi i nezaboravnih druženja.\nPoredak ostalih ekipa - četvrto mesto pripalo je ekipi CT “Maratonci” iz Pećinaca (15.410 kg), na petom se našla ekipa CT “Komuna” iz Pećinaca (11.110 kg), šesti su bili CT “Surovi” (3.145 kg), dok se na sedmom našla ekipa CT “Otrov” ali bez ulova. Sudija ovog takmičenja bio je Milan Popratina.


Nastavljena sednica, na početku poslanička pitanja – Nadlanu.com\nBEOGRAD, 26. maja 2009. (Beta) – Skupština Srbije počela je u utorak raspravu o amandmanina na Predlog zakona o zdravlju bilja, a opozicija je početak sednice iskoristila za postavljanje poslaničkih pitanja.\nPočetak rada obeležila je polemika o direktoru RTS-a Aleksandru Tijaniću. Predsednica Skupštine Srbije Slavica Đukić Dejanović obavestila je poslanike da joj je Tijanić uputio pismo zbog izjava poslanika LDP Ivana Andrića o direktoru RTS u skupštini.\nOna je kazala da je pismo uputila Andriću u nameri da ga informiše i apelovala na poslanike da u svojim obraćanjima ne remete dostojanstvo skupštine. Šef poslaničke grupe Liberalno demokratske partije Čedomir Jovanović na to je rekao da LDP niko ne može naterati da ćuti u vezi sa Tijanićem. On je kazao da je za LDP Tijanić samo “stari sluga kod novih gazda” i da LDP nikada nije pomislila da ga ucenama ukloni.\nU odbranu Tijanića stao je šef poslaničke grupe Napred Srbijo Tomislav Nikolić, koji je rekao da je Tijanić uradio nekoliko dobrih stvari, da je napravio nekoliko dobrih serija i istakao da nije ratni zločinac i niko ne može tako nešto da kaže.


U Vlasotincu dodeljene značke i zahvalnice vojnicima\nIzvor: JUGpress.com, 05.Okt.2018, 16:52\nU organizaciji Ministarstva odbrane Republike Srbije danas je u Vlasotincu upriličena svečana predaja značaka i zahvalnica za 41 vojnika, sa teritorije vlasotinačke opštine, koje je uputio centar Ministarstva odbrane za lokalnu samoupravu Leskovac, a koji su dobrovoljno služili vojni rok sa oružjem u periodu od 2011. do 2015.godine.\nInače, do sada vojni rok sa teritorije opštine Vlasotince služilo je još 42 vojnika, koji su određena priznanja primili >> Pročitaj celu vest na sajtu JUGpress.com << ranije, što znači da je vojničku opremu nosilo ukupno 83 momaka i devojaka iz vlasotinačke opštine.\nSvečanosti su prisustvovali pored načelnika Uprave za obaveze odbrane pukovnika Dragana Kotarlić i načelnik Regionalnog centra Ministarstva odbrane Niš pukovnik Nenad Marković sa saradnicima i načelnikom Centra Ministarstva odbrane za lokalnu samoupravu Leskovac potpukovnikom Draganom Milićem i referentima, kao i komandantom Garnizona Leskovac pukovnikom Slađanom Cvetkovićem. Domaćini svečanosti bili su predsednik opštine Vlasotince Zoran Todorović i njegov zamenik Boško Stančić, zatim Živan Šušulić direktor gimnazije i Milivoje Đorđević direktor Tehničke škole.\nSlavodobitnicima Značke je uručio pukovnik Dragan Kotarlić, a Zahvalnice Zoran Todorović predsednik vlasotinačke opštine.\nPukovnik Nenad Marković istakao je da je vojnički poziv danas, ponovo, cenjen i da su vojnička uniforma i vojnički poziv ponovo popularni, a posebno je istakao:\n– Čestitam svim vojnicima koji su danas dobili zaslužena priznanja, a u isto vreme želim da nikad svoje stečeno znanje i veštine nikad ne budu u prilici da ga koriste -.istakao je pukovnik Marković, rekavši još, da je služenje vojnog roka sa oružjem gest odavanja počasti precima.\nPredsednik vlasotinačke opštine Zoran Todorović uz čestitke nagrađenima, složio se sa konstatacijom pukovnika Markovića da su narod i vojska od uvek neraskidivo povezani i podsetio:\n– U godini kada se u celom svetu obeležava 100 godina od Velikog rata, treba se potsetiti albanske golgote, srpskog herojstva, mučeničke smrti i slavnog, oslobodilačkog povratka sa grčko ostrvo. Srpski narod i njegova vojska imaju izuzetno mesto u svetskoj istoriji ratovanja. Na žalost, to herojstvo uvek su pratile velike žrtve, jer koliko god da je bio goloruk i siromašan, srpski narod je vapio za slobodom, i uvek je imao izuzetne pojedince. U rang izuzetnih pojedinaca, ja bih, svrstao i one koji danas dobijaju značke i zahvalnice. Oni su dokaz da se domovina brani ne samo oružjem nego i znanjem, vaspitanjem, poštenjem i poštovanjem – istakao je prvi čovek vlasotinačke opštine Zoran Todorović.


SEEbiz.eu / HR / Mali: Realno da i dogodine rastu zarade i penzije\nSiniša Mali Vlada Srbije srpska ekonomija\nDatum objave: 26.11.2018. - 09:57:19\nBEOGRAD – Održavanje visoke stope privrednog rasta je „domaći zadatak za sve u Vladi", izjavio je za današnje „Večernje novosti" ministar finansija Siniša Mali i istakao da je, da bi se to ostvarilo, neophodan rast lične potrošnje, za šta je preduslov povećanje penzija i plata.\n„Jer kroz veću potrošnju aktiviraće se i nova proizvodnja i pospešiti privredni rast", ukazao je Mali.\n„Početkom decembra će biti isplaćena jednokratna pomoć svim penzionerima u iznosu od 3.000 dinara, za šta je izdvojeno 5,24 milijarde dinara. To je najnovija i lepa vest, a kada je reč o sledećoj godini, sve zavisi od postignutih ekonomskih rezultata. Prihodi budžeta su planirani konzervativno i očekujem da će biti prostora za to", ocenio je Mali.\n„Pre fiskalne konsolidacije penzije su se dva puta godišnje usklađivale sa inflacijom. Sa puno optimizma ulazimo u 2019. godinu i činimo sve da se i dogodine stvore uslovi za povećanje plata i penzija, jer to i jeste osnov naše politike. Ako naša ekonomija bude rasla po stopi od 3,5 do 4 odsto sledeće godine, to je apsolutno realno", rekao je Mali.\n„Stopa rasta BDP za prvih devet meseci je 4,5 odsto po čemu smo među pet najboljih ekonomija u Evropi. Nezaposlenost smo smanjili za 25,9 odsto koliko je bilo u 2013, na sadašnjih 11,9 odsto. To je i dalje visoko, ali trend je jasan. Pada i udeo javnog duga. Sada je na 56 odsto BDP, a očekujem da do kraja godine bude na 51, možda čak i 50 odsto", rekao je Mali.\n„Sada, 3. decembra imamo dospeće od milijardu i 30 miliona dolara, po osnovu izdatih obveznica. Novac već imamo na računu i to ćemo isplatiti bez problema, što će nam smanjiti neto dug", rekao je Mali.


Vesti online / Vesti / Svet / Reliktni monstrum, neuništivi tenk T-72B3\nReliktni monstrum, neuništivi tenk T-72B3\nDigitalni sistem upravljanja vatrom, ojačani reaktivni oklop i turbodizel motor od 1.000 konjskih snaga, samo su neki od noviteta na tenkovima T-72B3, koje proizvodi korporacija "Uralvagonzavod".\nyoutube.com/Mr. REF VIDEO\nDvadesetak ovih borbenih vozila je već natovareno na specijalne vozove i čekaju da budu isporučeni ruskim oružanim snagama.\nPod rečju "noviteti" u ovom slučaju se ne podrazumevaju samo "kozmetičke promene", već dubinska modernizacija i opremanje sistemima nove generacije.\nNovi-stari tenk sada može brže da se kreće i preciznije da gađa, čime se T-72B3 sada drastično razlikuje od svog prethodnika T-72 i time je daleko manje ranjiv u odnosu na tenkove koje u svojim redovima ima NATO.\nInicijalno je modifikacija B3 bila zamišljena tako da se na jeftin i brz način "osveže" već postojeće "sedamdeset dvojke", konstruisane još početkom sedamdesetih.\nNije bilo zamišljeno da se drastično menja baš sve. Neposredni prethodnik T-72B3 je tenk T-72B, modernizovana verzija tenka T-72, koji je imao čitav niz karakteristika koje su ga razlikovale od tenkova iz porodice T-72. To su na prvom mestu vođeni protivoklopni projektili "Svir", laserski nišan 1K13, kao i reaktivni oklop.\nOsnovne prednosti tenkova iz porodice T-72 "Ural" je neprevaziđena pouzdanost čak i u najtežim uslovima, bez obzira da li je to ekstremna toplota, mraz, pesak ili povećana vlažnost vazduha.\nUništiti T-72 je gotovo nemoguće i zato se promene nisu ticale toliko bazične konstrukcije, koliko sistema zaštite i upravljanja paljbom.\n* Da li je naš "komšiluk" na meti Rusije?\n* Tajni izveštaj: NATO ne bi mogao da se odbrani od Rusa\n* Rusija poklanja Srbiji i dva "Antonova"?\nObnovljeni tenk sada pruža sveobuhvatnu zaštitu koja je povećala njegovu efikasnost.\nOvde se misli na borbu sa masovnom upotrebom protivtenkovskog oružja.\nTokom modernizacije, tenk je dobio novi sistem upravljanja vatrom, uključujući i višekanalni sistem nišanjenja.\nPomoću njega tenk može u svako doba dana da locira i prepozna cilj na rastojanju do 5 km.\nOn omogućava automatizaciju procesa pripreme paljbe i značajno povećava njenu preciznost.\nNovi kompleks upravljanja paljbom garantuje visoku verovatnoću uništenja raketnog cilja, i iz mesta i u pokretu na udaljenosti do 5 km.\nA sistem za automatsko praćenje ciljeva olakšao je posao nišandžijama pri paljbi u pokretu i ciljanje pokretnih ciljeva.\nOsim toga, usavršeni tenk je dobio savremeni reaktivni oklop i digitalna sredstva veze.\n- Zahvaljujući "Reliktu" suštinski je pojačana zaštita T-72B3 od kinetičkih penetratora - govori za Sputnjik vojni ekspert, glavni urednik lista "Arsenal Otadžbine", pukovnik Viktor Murahovski.\nSputnjikov sagovornik objašnjava da su prethodni modeli imali uglavnom opremu protiv kumulativne municije, a da je to nedovoljno efikasno u borbi protiv kinetičkih projektila.\nEkspert dodaje da postoji mogućnost i da se na na tenk T-72B3 postavi i sistem aktivne zaštite, koja je analogna izvoznoj verziji "Arena E".\nAli, takva oprema čini ovo vozilo drastično skupljim, stoga je rusko Ministarstvo odbrane ne naručuje, kako bi se pridržavalo kriterijuma "cena-efikasnost".\nRazlike "starog" i "novog"\n- Tenkovi se ne bore protiv tenkova. U tu svrhu se koriste protivtenkovske jedinice, a zadatak tenkova je da slome odbranu protivnika, i to ne samostalno, već u vrlo koordiniranoj akciji sa pešadijom, artiljerijom i uz podršku PVO - objašnjava Murahovski.\nKako se moćni dizel motor ne bi pregrejao ili „nagutao“ prašine ili peska, konstruktori su predvideli visokoefikasni sistem hlađenja i prečišćavanja vazduha koji ulazi u tenk spolja.\nZato se ovaj tenk može koristiti na različitim meridijanima i neće ostaviti na cedilu svoju posadu čak ni u pustinji na plus 50 stepeni Celzijusa, ali ni po močvarnom tlu.\nA još jedna važna razlika poslednje verzije T-72B3 u odnosu na prethodne verzije je automatski "menjač brzina".\nPo podacima iz 2016. godine, u redovima oružanih snaga Rusije nalazi se 2.700 tenkova koji su spremni za upotrebu, dok je još oko 10.000 "u stanju mirovanja".\nSRBIJA Srbi od Rusa dobijaju tenk koji je u Siriji bio - neuništiv (VIDEO)


I svemirske letelice prolaze kroz karantin\nM. P. 24. marta 2020. 09:11\n„Sve svemirske letelice koje su poslate na druga nebeska tela, prolaze kroz takozvani planetarni ‘karantin ’ “, kaže šef odeljenja na Institutu za biomedicinske probleme Ruske akademije nauka Vjačeslav Iljin.\nOn ističe da se tako ispunjavaju svi zahtevi Komiteta za svemirska istraživanja koja se odnose na zaštitu drugih planeta od infekcija zemaljskim mikroorganizmima i zaštitu biosfere Zemlje od mogućih patogenih mikroorganizama tokom povratka svemirske tehnike iz svemira.\n„Ubuduće je, kao i sada, potrebno nastaviti sa dezinfekcijom i čišćenjem sve opreme biocidnim sredstvima kako bi se sprečio prenos patogena. Pored toga, neophodno je započeti napredna istraživanja u oblasti virusologije. Ranije nije bilo naročito interesovanje za ovaj pravac, a sada se zbog koronavirusa pojavila želja za istraživanjem“, kaže Iljin.\nOn navodi da se nedavno u naučnim krugovima pojavila ideja da je koronavirus mogao dospeti na zemlju od meteorita koji je eksplodirao u oktobru iznad Kine, ali da ta tvrdnja nije dokazana.\nNa pitanje koliko je posada Međunarodne svemirske stanice zaštićena od koronavirusa i od ostalih virusnih i bakterijskih infekcija, Iljin kaže da lekari još nisu primetili ništa alarmantno.\n„Decenijski sistem prevencije još uvek funkcioniše. Da bismo sprečili širenje virusa, imamo čitav arsenal sredstava za higijenu i bakteriostatičnih lekova. Ako virus nekako dospe do stanice, onda u uslovima mikrogravitacije, u uslovima ovog hermetičkog objekta, bakterijski aerosol je stabilniji nego na Zemlji. U novonastalim uslovima, naš odsek koji se bavi razvojem sredstava za ličnu higijenu treba da poradi na stvaranju sredstava koja ograničavaju emisiju mikroorganizama u životnoj sredini, uključujući možda i maske za astronaute da bi se ograničila pojava bakterijskog aerosola u svemiru kada je astronaut prehlađen, kija ili kašlje“.


Fondacija Divac stipendira studente poljoprivrede ili veterine – Moji Odzaci App\nFondacija Divac stipendira studente poljoprivrede ili veterine\nFondacija “Ana i Vlade Divac” raspisala je konkurs za dodelu “Stipendija Nada Obradović” studentima poljoprivrede ili veterine koji su školske 2021/2022. godine, na teritoriji Srbije, upisali prvu godinu studija, a po unapred utvrđenim uslovima.\nPravo da se prijave na konkurs, imaju studenti koji su upisani prvi put u tekućoj školskoj godini na prvu godinu fakulteta, a čije se školovanje finansira iz budžeta Srbije. Kandidati treba da imaju državljanstvo i prebivalište na teritoriji Srbije.\nU obzir će biti uzeti samo oni kandidati koju su u prethodne tri školske godine (srednja škola) imali prosek od najmanje 4,50 za svaku školsku godinu, što dokazuju potrebnom dokumentacijom.\nPosebnu prednost pri dodeli stipendije imaće kandidati sa prijavom boravka u nekom od sela Srbije i čija porodica ima registrovano poljoprivredno gazdinstvo.\nTakođe, prednost imaju kandidati iz osetljivih društvenih grupa (materijalno ugrožene porodice, jednoroditeljske porodice, izbegličke i raseljeničke porodice, studenti sa invaliditetom, student/roditelj sa hroničnim bolestima i dr.).\nFondacija Divac po drugi put raspisuje konkurs za dodelu stipendija odabranim studentima poljoprivrednog ili veterinarskog fakulteta, a u znak sećanja na Nadu Obradović, koja je bila veliki zaljubljenik u selo, prirodu i ljude. Osnivač je Divac poljoprivrednog fonda, u okviru koga je preko hiljadu najugroženijih domaćinstava dobilo podršku za dostojanstven život i rad na selu.\nKonkurs je otvoren do 24. septembra.\nProdužen rok za podnošenje prijava za zamenu stolarije\nRemont vodovoda sutra u Deronjama, voda obezbeđena u cisternama


Novi društveni dom na Krčmaricama - Banjaluka Live - Najnovija dešavanja\nBANJALUKA – Do kraja godine, u gornjem dijelu Česme, odnosno na Krčmaricama, trebalo bi da bude sagrađen novi objekat društvenog…\nVijesti Novembar 11, 2019\nBANJALUKA – Do kraja godine, u gornjem dijelu Česme, odnosno na Krčmaricama, trebalo bi da bude sagrađen novi objekat društvenog doma, u okviru velike akcije oživljavanja društvenih sadržaja na prigradskom i seoskom području.\nPostojeći objekat je dotrajao i u jako lošem stanju, te je odlučeno da se izgradi novi, zajedničkim ulaganjem Grada i Razvojnog programa Ujedinjenih nacija (UNDP).\n“Radovi uveliko traju i u toku je prva faza, koja podrazumijeva gradnju objekta i stavljanje pod krov”, kazali su iz Odjeljenja za opštu upravu, koje je koordinator ovog projekta.\nKako su naveli, za drugu fazu radova – unutrašnje uređenje i opremanje, planirano je da se sredstva obezbijede naredne godine takođe u okviru istog projekta.\n“Namjera je da mještani Česme u novom višenamjenskom objektu, u čijoj su blizni mali sportski tereni, dobiju prostor za društvena okupljanja, te za održavanje folklornih i drugih sekcija”, zaključili su iz odjeljenja.\nMještani Česme su prošle sedmice dobili i teretanu na otvorenom na lokaciji kod fudbalskog igrališta.\nBANJALUKA – U okviru projekta “Unapređenje položaja lica s invaliditetom”, koji finansira grad, Udruženje amputiraca UDAS organizuje prvi rafting spust…\nBANJALUKA – Srednjovjekovni mač, koji je nedavno pronađen zaboden u kamen u rijeci Vrbas nedaleko od Banjaluke, izvučen je iz…


Besplatna radionica: Revit Structure – Worksharing, rad u timu na izradi crteža oplate\nZadovoljstvo nam je da Vas pozovemo da nam se pridružite na besplatnoj radionici za Autodesk program Revit Structure koja će biti održana u Beogradu u prostorijama kompanije TeamCAD, autorizovanog Autodesk trening i sertifikacionog centra.\nDatum: sreda 03. jul 2019. godine.\nVreme održavanja: 09:30 h – 12:30 h\nPredavač : Mila Putić, dipl.inž.građ., autorizovani Autodesk instruktor, Certified Revit Professional\nTema: Revit – Worksharing, rad u timu na izradi crteža oplate\n- Pripremanje modela za rad u timu\n- Izrada crteža ramova\n- Priprema crteža oplate za export\nUčesnici na radionici moraju biti korisnici Revit Structure softvera.\nUčešće na radionici za Autodesk program Revit Structure je bez kotizacije. Broj mesta je ograničen. Iz iste firme moguće je prijaviti maksimalno dvoje učesnika.\nMolimo Vas da se prijavite na ovoj adresi.\nSaradnja TeamCAD-a i Sekretarijata za saobraćaj\nU periodu od marta do juna 2019. godine, u TeamCAD Trening centru, izvršena je obuka za trideset zaposlenih iz Sekretarijata za saobraćaj o korišćenju programa AutoCAD i AutoCAD Map 3D. Tokom obuke korišćeni su i konkretni primeri i problematika iz prakse. Na kraju kursa, predstavljena su i druga softverska rešenja kompanije Autodesk Vehicle Tracking i InfraWorks koja bi mogla doprineti većoj produktivnosti i boljoj informisanosti kod donošenja odluka.\nOvim putem želimo da se zahvalimo svim polaznicima kursa na trudu, zalaganju i aktivnom učešću čime su doprineli uspešnoj realizaciji i dobroj atmosferi na kursu.\nSekretarijat za saobraćaj kao organ Gradske uprave grada Beograda u okviru svojih nadležnosti obavlja poslove:\nOpširnije: Saradnja TeamCAD-a i Sekretarijata za saobraćaj\nKompletna digitalizacija u jednoj od najvećih izvođačkih kompanija\nGrađevinarstvo je jedna od najmanje digitalizovanih grana industrije, sa 1.2 % prihoda uloženih u digitalizaciju.\nSkanska, peta najveća izvođačka kompanija na svetu, koristi svoje švedsko predstavništvo, Skanska Sweden, kao pilot projekat za povećanje konkurentnosti i održivosti. Cilj projekta je da se troškovi izgradnje objekata smanje za 20%, a vreme izgradnje za 25%, da se poboljša sveokupno zdravlje, bezbednost, uticaj na životnu sredinu i društvena odgovornost kompanije do 2023. godine. Plan je da ostvare cilj implementacijom najnovijih i najboljih digitalnih tehnologija.\nSkanska Sweden je napravila dva nova organizaciona programa: DigiHub i Digital Construction Platform (DCP), kako bi lakše sprovela projekat. DigiHub je razvojna inicijativa koja promoviše inovacije i istraživanja. Služi kompaniji za testiranje novih proizvoda i servisa u manjem opsegu, pre nego što se implementira u celoj organizaciji.\nVećina digitalizacije kompanije odvija se u DCP-u, gde će se saradnici, partneri, podizvođači i klijenti bolje povezati kroz unapređene tehnologije i gde će koordinisati velikim količinama podataka. Skanska planira da uvede mašinsko učenje, Internet of Things senzore, praćenje emisije CO2 i praćenje opreme na gradilištu na ovoj platformi. DCP bi trebalo da smanji vreme i greške u izvođenju. U skorijoj budućnosti, na DCP platformi bi trebalo da se sakupljaju podaci (crteži, modeli...) iz prethodnih projekata i da se potom analiziraju kako bi se budući projekti unapredili. DCP platforma je nastala od aplikacija Autodesk BIM 360 i Autodesk Forge, zajedno sa aplikacijama Microsoft i Bluebeam.\nAdvance Steel 2020 - NOVINE\nGrad Pariz objavio pobednički tim za redizajn okoline Ajfelove kule\n6 kompanija, 3 kontinenta, 1 most: Izgradnja najvećeg afričkog mosta sa kosim zategama\nUnity REFLECT - Jednim klikom od Revit BIM modela do 3D real-time okruženja\nRenderovanje sa Arnold dodatkom za 3ds Max\nBesplatan Naviate Rebar Extension za Revit\nBIM dan u Novom Sadu\nKurs Revit Architecture – Osnovni nivo u Beogradu\nKurs Revit Structure – Osnovni nivo u Beogradu\nKurs Advance Steel u Beogradu\nUz BIM obuku AEC kolekcija na popustu od 10%\nTeamCAD na Total Chaos-u u Sofiji\nBIM dan na Fakultetu tehničkih nauka u Novom Sadu\nWoodwork for Inventor - noviteti u verziji 10\nStrana 10 od 54


Šifra DIM / 2017 / Naslovna - Noć muzeja\nUmetnička grupa Art Brut Serbia izvešće performans „Diverzija ispod mosta, šifra: DIM“ u kome će članovi grupe i zainteresovani građani crtati i slikati na velikim platnima koja će biti instalirana u, oko i na Galeriji Štab.\nPored performansa biće otvorena izložba radova umetnika ove grupe koji ove godine izlažu na velikoj izložbi u Muzeju Hal San Pjer u Parizu, pa prošetajte.\nPerformans počinje u 21.00\nGalerija ŠTAB Crnogorska 10\nGalerija Štab zvanično je otvorena marta 2014. godine u trenutku reaktivacije celog industrijskog kvarta Savamale i transformacije istog u distrikt kulture i umetnosti, poput onih mnogobrojnih u Evropi i svetu. Štab je pokrenut pre svega sa ciljem da ponudi još jedan, više nego potreban ovom gradu, prostor za promociju mladih, neafirmisanih autora i otkrivanje talenata iz zemlje i regiona. Međutim, već u prvoj godini rada ostvarene su saradnje ne samo sa mladim već i afirmisanim umetnicima, pre svega u oblasti vizuelne umetnosti, nekim od najznačajnijih predstavnika domaćeg postmodernizma i konceptuale. Ono što odlikuje galeriju jeste specifičan, nesvakidašnji industrijski prostor, smešten u svodove Brankovog mosta, prostor podređen potrebama I mogućnostima višenamenskog kulturnog okupljališta, visokog tehničko-izvedbenog nivoa čiji se programsko-prostorni kapaciteti mogu porediti sa najsavremenijim prostorima kulture u regionu i Evropi.\ntelefon: 063 1444 011 e-mail: info@galerijastab.com website:\nAvdala - blagoslov svetlosti Sinagoga


JOŠ JEDAN OTKAZ KOKOŠKOVU: Srce hoće, ali telo kaže drugačije! - Sportske vesti - ProSport\nJOŠ JEDAN OTKAZ KOKOŠKOVU: Srce hoće, ali telo kaže drugačije!\nKošarkaš Panatinaikosa dva meseca nije trenirao i još ne sme, pošto su posledice korona virusa nešto jače od planiranog. Nakon trijumfa reprezentacije na Akropolis Kupu, stigla je još jedna loša vest za selektora Igoa Kokoškova!\nNemanja Nedović ne može da igra u kvalifikacijama za Olimpijske igre.\nIzvanredni plejmejker je potvrdio da mu je od aprila zabranjeno da trenira.\n„Bio sam u stalnom kontaktu sa Igorom i doktorima reprezentacije, objasnio sam im u situaciju u kojoj sam bio u aprilu i maju, u tom periodu nije mi bilo dozvoljeno da treniram i da igram, pa sam bio kod kuće i nisam mogao da radim. I dalje moram da mirujem i ne smem da treniram, ali i kada se oporavim skroz trebaće mi određeni period da napravim lagano taj povratak u sport – rekao je Nedović za „Arenu sport“. – U dogovoru sa Igorom, koji razume situaciju, odlučeno je da sigurno preskočim kvalifikacije, a onda da sednemo 4. jula i da vidimo šta će biti. Da je ovo druga situacija, bilo bi drugačije. Zglob ću da sredim i koleno ću da sredim, ali sa ovim nema zezanja. Nadam se da ćemo se kvalifikovati, pa ćemo da vidimo da li sam potreban.“\nNemanje nema, kao ni Nikole Jokića, Bogdana Bogdanovića, Alekseja Pokuševskoj, Alena Smailagića…\nPričao je i sa Bogdanom Bogdanovićem koji ima želju da nastupi za državni tim, ali…\n„On neće moći zbog sezone. Rekao mi je da bi možda preskočio kvalifikacije, ali Galinari mu je bacio žišku da hoće da igra, pa je onda hteo i on, ali sada ima dobar razlog zašto ne igra.“\nBogdanović se sa Atlantom plasirao u finale Istočne konferencija NBA lige gde igra sa Milvokijem.\nTags Nemanja NedovićReprezentacija Srbije\nPrethodni članak SPEKTAKL: Danska od dva poraza do prolaza u narednu rundu! Rusi srušili sve što su gradili! (VIDEO)\nSledeći članak PROMAŠAJ: Postigao samo jedan gol za Partizan, pa sada žele da ga se reše!


Stecca d’osso: Duh i vrednost naizgled minulog vremena\nOtelotvorenje avanture i kreativnog potencijala ili samo običan planer obaveza? Na vama je da odlučite šta za vas predstavlja rokovnik, koji danas, uprkos digitalnom dobu, postaje sve popularniji. Izbor dizajna i veličina beležnica gotovo je neograničen, a odlučili smo da vam predstavimo one inspirisane starim knjigama i dnevnicima.\n„Stecca d’osso“ rokovnici izrađeni su isključivo od prirodnih materijala vrhunskog porekla. Korice su od italijanske pull-up kože renomiranih kožara. Pamučnim voštanim koncem postiže se unikatan dizajn uz fokus na maksimalnu istrajnost proizvoda, dok će vaše ideje i važni datumi biti ispisani na italijanskom pamučnom i celuloznom papiru visokog kvaliteta.\nI svaki detalj je ručno rađen – od dizajna i sečenja papira, preko bušenja i oblikovanja kože, do prošivanja. U ovom procesu neophodna je konstantna pažnja i velika posvećenost, pa samim tim „Stecca d’osso“ žig nosi sa sobom i garanciju kvaliteta.\nIza ovog brenda krije se nepresušna inspiracija dva profesionalna restauratora koja su želela da povrate duh i vrednost naizgled minulog vremena i pokažu da neki predmeti zaista nemaju rok trajanja. „Odabrali smo jednostavnost i sa svakim dizajnom pažnju iznova posvećujemo upravo postizanju dugotrajnosti uz svakodnevnu upotrebu.“\nU bukvalnom prevodu „Stecca d’osso“ označava štapić od kosti, alat koji se koristi u restauraciji papira, a baš tako je i počela da se rađa ideja nastanka ovih rokovnika. Rad na restauraciji papira i knjiga kreirao je prvu svesku ovog dvojca, a ona je sada postala brend. „Verujemo u pisanu reč, vodimo se spoznajom da je istorija pisana, pa stvaramo mogućnost da svako ispiše jedan njen segment. Našim sveskama želimo da skrenemo pažnju na važnost svake osobe, ali još više – da ona bude svesna svoje vrednosti.“


Demineri FUCZ uništili kasetnu bombu u Mionici 2 Radio Gradačac – 56 godina sa vama…\nA-tim Federalne uprave Civilne zaštite danas je uništio kasetnu bombu pronađenu na području Mionice 2. Kako saznajemo u Službi CZ garda Gradačca, kasetna bomba je pronađena u petak i odmah se pristupilo obilježavanju i osiguranju terena.\nZbog postojanja mogućnosti da u šumi Vitezovac, gdje je pronađena kasetna bomba, ima još neekspoldiranih ubojnih i minsko-eksplozivnih sredstava danas je upućen zahtjev BHMAC-u za izradu plana deminiranja šireg područja.\nIz Službe CZ grada Gradačca upućen je apel mještanima da ukoliko imaju saznanja o postojanju neekspoldiranih ubojnih i minsko-eksplozivnih sredstava da izvrše prijavu Operativnom centru CZ ili Policijskoj stanici Gradačac.\nPodsjećamo, demineri deminerske jedinice Oružanih snaga BiH vršili su 2017. i 2018. godine deminiranje terena od kasetne municije u Tokama i lokacije u blizini oklopnog voza u Ledenicama Donjim. U zadnjem pregledu terena u Tokama je pronađena jedna kasetna mina i 905 kasetne municije koji ne sadrže eksploziv.\nO procesu deminiranja na području grada Gradačca sutra (utorak, 7.12.2021. godine) u „Magazinu 983“ od 10:30 sati razgovaramo sa Isamom Sendićem, šefom Službe CZ grada Gradačca.


Vreme 1319 - Intervju – Prof. dr DZon E. Mekdonou, Univerzitet Harvard: Srbija mora da uvede nove lekove\nU poslednjih 25 godina Srbija je značajno napredovala, opala je stopa mortaliteta dece i životni vek stanovništva se produžio, i uložen je napor da se sistem modernizuje. Ali, svi žele bolju i adekvatniju medicinsku negu u svim sistemima... U modernom svetu postoji pritisak da zdravstveni sistem, za čije je održavanje potrebno mnogo više novca nego što to ekonomski rast dozvoljava, bude prioritetnije u odnosu na infrastrukturu, obrazovanje. Velika je tenzija između zdravstvenog sistema i svih drugih oblasti kad je reč o usmeravanju novca iz državnog budžeta. Farmaceutske i druge kompanije koje izbacuju nove tehnologije i medicinsku opremu vrše pritisak na tržište, te stoga vlada mora da ima strategiju o pravcima razvoja i vrednovanju lekova. Međutim, Srbija nije uvela nove lekove iako ima dobrih lekova koji se već decenijama primenjuju u drugim državama. Na primer, postoje lekovi za hepatitis C i HIV koji pokazuju odlične kliničke rezultate i štede novac, budući da pacijente drže podalje od bolnice i bolničkih troškova.\nSrbija u poslednjih deset godina nije uvela nijedan novi lek na tržište u odnosu na EU koja primenjuje mnogo novih lekova. Indikatori stope smrtnosti u Srbiji govore da ljudi umiru od kardiovaskularnih bolesti, infarkta, raka pluća... Srbija bi trebalo ozbiljno da se pozabavi problemom pušenja u smislu makroefekata smanjivanja troškova i smanjivanja broja obolelih. U Sjedinjenim Državama je problem pušenja procentualno smanjen na 17 odsto odraslih pušača, dok je u Srbiji procenat odraslih pušača oko 33 odsto. Pušenje, dijeta i fizička aktivnost svakako su važni faktori. Sve strane u sistemu treba da sarađuju u korist zdravlja nacije, a pacijentima treba omogućiti informacije o dostupnosti lekova.\nVeći deo karijere proveo sam u državi Masačusets kao izvršni direktor organizacije za prava pacijenata "Zdravstvena zaštita za sve" (Health Care For All), i radio sam na usvajanju Zakona o reformi zdravstvene zaštite te države 2006. godine. Predsednik Barak Obama je smatrao da je model reformisanja zdravstvenog sistema u državi Masačusets dobar. Pored toga, na izradi i donošenju zakona uspešno su sarađivali demokrate i republikanci, što je veoma neuobičajeno. Kada je 2008. godine započela reforma zdravstvenog sistema, predsednik Obama me je pozvao u Vašington DC da budem deo tima. Proveo sam dve godine u timu ObamaCare. U početku je bilo veoma pozitivno, svi su imali ideje o reformi sistema i kako da smanje budžetske troškove budući da je problem novca koji se izdvaja iz budžeta za zdravstvo u SAD mnogo veći nego u Srbiji – u Srbiji se za zdravstvo izdvaja oko 10,6 odsto od BDP-a, dok je u Americi 17,5 odsto. Ali, onda se 2009. godine postavilo pitanje koje sve reforme treba sprovesti i ko će to da plati, što je uvek najgori deo kad se sprovodi neki zakon. Jer, niko ne želi da plati, republikanci su bili da se to zaustavi, demokrate da se nastavi, tako da smo došli u škripac...


Servis štampača Leskovac i toneri - potrošni materijal - IT SERVIS\nHome/Service/Servis štampača Leskovac i toneri – potrošni materijal\nKada konačno trebate da odštampate, nema ništa lepše od pouzdanog i jeftinog štampanja. Ako imate bilo kakav problem ili Vam je potreban nov jeftin i kvalitetan toner – tu smo. Servis štampača Leskovac:\nPopravka elektronike štampača\nČišćenje i zamena tonera\nPražnjenje magacina za otpadni toner\nIako su generalno veoma pouzdani, čak i u najzahtevnijim okruženjima, laserski štampači su s vremena na vreme još uvek problematični. A znamo da štampači prestaju da rade u najgorim trenucima.\nNajčešći problemi povezane sa ovim štampačima koje je servis štampača Leskovac zabeležio\nMeđu najčešćim problemima kod bilo kog modela štampača su zaglavljeni papiri. Štampač će se zaglaviti iz bilo kog razloga: Prljav je, koristi se pogrešan tip papira ili se valjci na štampaču koji papir uvlače kroz njegov put istroše. Dok je periodično čišćenje štampača i upotreba ispravne vrste papira lako popravljanje, zamena valjka može biti težak posao, zavisno od modela štampača. Bez obzira na uzrok, prilikom uklanjanja zaglavljenog papira, uvek povlačite papir u pravcu putanje papira, jer povlačenjem unazad može ozbiljno oštetiti štampač.\nDeo ili celokupna štampa na stranici je bleda\nIzbledela slika za štampanje je obično rezultat jednog od tri uslova: Štampaču je potrošen toner, rezolucija štampanja je preniska ili je štampanje ekonomode uključeno. Za poslednja dva podešavanja resetovanje podešavanja je rešenje.\nAko je toner pri kraju, mućkanje tonera radi ravnomernije raspodele praha može privremeno rešiti problem dok ne zamenite toner punim.\nGhosting – duhovi odnosno višestruka štampa\nGhosting je stanje gde se slika pravilno štampa, ali mnogo lakša kopija slike se štampa i na drugom mestu. Ovo može biti usled problema sa napajanjem ali vrlo je retko. Najčešće, višestruka štampa se javlja kada se potrošni delovi štampača (poput bubnj) bliže kraju njihovog veka. Svi potrošni delovi štampača su namenjeni određenom broju stranica. Jednom kada se štampač približi tom broju, moraćete da zamenite te delove da biste uklonili duhove.\nToner se razmazuje ili ne ostaje na papiru\nAko reči i slike otpadaju sa papira kada im ruka prolazi, postoji nekoliko mogućih problema. Prvo, sklop grejača može biti oštećen ili na kraju radnog veka. Rešenje je zamena sklopa grejača. Popravka sklopa grejača se generalno ne preporučuje, jer se uređaj za grejanje smatra potrošnim delom štampača i ne vredi ni vremena ni truda da ga popravite. Drugo, toner kaseta je možda neispravna i istovremeno odbacuje previše tonera. Na crno-belom laserskom štampaču rešenje je zamena toner kasete. Na laserskom štampaču u boji zamenite samo kasetu koja ima problem. Treće, možda se neki toner prosuo u štampaču.\nŠtampač prikazuje poruku o grešci\nPoruka o grešci na nekim novijim štampačima HP LaserJet ukazuje na problem sa napajanjem. Ako je štampač povezan sa UPS-om, isključite ga ili isključite iz napajanja i uključite ga direktno u zidnu utičnicu. Laserski štampač nikada ne bi trebalo da bude priključen na UPS, jer UPS može da se ošteti zbog velikih udara energije potrebnih za štampač kako bi se komplet grejača zagrevao.\nNema drajvera za određeni operativni sistem\nKako se puštaju novi operativni sistemi, potrebno je učitati nove drajvere za vaše postojeće štampače. Nemaju svi štampači drajver a svaki OS.\nŠtampač se ne štampa iz očekivane fioke za papir\nPotražite na dva mesta da ispravite ovu grešku. Prvo pogledajte računar za štampanje, a drugo, štampač. Na štampaču proverite odgovara li veličina papira na kontrolnoj tabli onoj koja se stvarno nalazi u fiokama za papir.\nŠtampač uzima sav papir iz fioke za ručno ubacivanje, a ne jedan list\nJastučić koji je odgovoran za odvajanje papira verovatno se istrošio i treba ga zameniti. Takođe je moguće da je papir vlažan zbog vlage. Pre stavljanja u štampač proverite da li je papir pravilno uskladišten i da li je „razmazan“.\nProblemi sa štampanjem na kovertama ili drugim vrstama papira\nKoverte i druge vrste papira mogu izazvati mnoge probleme laserskim štampačima. Proverite da li lepak na koverti može izdržati toplotu. Ako koverte izlaze iz štampača naborane, one mogu biti previše krute za put papira. Otvorite zadnju stranu štampača i pustite ih da izađu na toj lokaciji.\nŠta god da se desilo, servis štampača Leskovac je spreman da pomogne.\nPrevious PostPrevious Čišćenje virusa Leskovac. Bezbednost, čišćenje i zaštita podataka od virusa i zlonamernih programa\nNext PostNext Laptop servis Leskovac – Zamena ekrana, tastatura, baterija, kulera, konektora na laptopovima


Vučić: Putin nije značajan samo za Ruse nego i za Srbe - Sputnjik Srbija\n15:05 08.12.2017 (osveženo 15:12 08.12.2017) Preuzmite kraći link\nSrbija je na evropskom putu, ali nema nameru da se pridruži NATO-u, poručio je predsednik Srbije Aleksandar Vučić uoči posete Moskvi, a istovremeno je rekao da Srbija planira da kupi najmanje šest ruskih vojnih helikoptera i sistema vazdušne odbrane.\n„Srbija je na evropskom putu, ali razlika između Srbije i drugih zemalja u regionu je u tome što Srbija ne želi da se pridruži NATO-u. Mi smo izabrali put vojne neutralnosti, i ja sam to nedavno rekao liderima država-članica NATO-a. Mi to ne krijemo“, izjavio je Vučić u danas objavljenom intervjuu, koji je dao ruskim medijima.\nPredsednik Srbije je, takođe, naveo da je pre 10 dana bio u sedištu NATO-a u Briselu i da je 29 lidera država-članica Alijanse informisao da naša zemlja nema nameru da se pridruži tom savezu.\n„Srbija će održati svoju vojnu neutralnost. To je bila politika Srbije, i tako će biti i dalje“, istakao je Vučić.\nOn je podsetio da je Srbija dobila šest ruskih vojnih aviona MiG-29, koji su podvrgnuti procesu modernizacije, izrazivši očekivanje da će oni biti u punoj operativnoj gotovosti u roku od nekoliko meseci.\n„Uz to, želimo da kupimo oružje — najmanje šest vojnih transportnih helikoptera i sistema vazdušne odbrane“, rekao je predsednik Srbije.\n„Nadam se da ću o tome i o mnogim drugim temama razgovarati sa Vladimirom Putinom“, zaključio je Vučić.\nSrpski predsednik će, najavljuje agencija, boraviti u poseti Moskvi od 18. do 20. decembra, a tokom posete će se sastati sa ruskim predsednikom Putinom.\nAgencija navodi da se očekuje da će dva lidera razgovarati o širokom nizu bilateralnih i međunarodnih pitanja.